Yang Mana Satu Pilihan Diet Terbaik? Ketogenik Atau Ketofastosis? Ini Bezanya

Terdapat pelbagai jenis cara diet sihat yang diamalkan di seluruh dunia. Antara cara diet yang sihat dan terkenal ialah diet ketogenik atau diet keto. Selain itu, ada juga diet yang disebut sebagai diet ketofastosis.

Adakah kedua-dua jenis diet ini berbeza? Jika ia berbeza, apakah perbezaan antara kedua-duanya?

Pernahkah anda mendengar mengenai diet ketofastosis?

Pemilihan diet tertentu amatlah penting agar penurunan berat badan menjadi lebih berkesan dan juga selamat.

Diet ketogenik atau diet keto merupakan antara jenis atau cara diet sihat yang diketahui sangat berkesan dalam mengurangkan lemak dalam tubuh.

Selain itu, terdapat juga satu lagi jenis diet yang dikenali sebagai diet ketofastosis.

Walaupun bunyinya hampir serupa, sebenarnya ia berbeza dengan diet ketogenik. Apakah perbezaannya?

Cara diet sihat: Diet ketogenik

Diet ketogenik merupakan satu istilah yang digunakan untuk diet dengan kandungan lemak yang sangat tinggi dan karbohidrat yang sangat rendah.

Berbanding jenis diet lain yang mengelakkan pengambilan lemak, diet keto menekankan diet tinggi lemak, selain kandungan protein secara sederhana, dan amat rendah karbohidrat.

Kalori harian yang dianggarkan dalam amalan diet keto ialah sekitar 70% – 75% lemak, 20% protein, dan hanya 5% karbohidrat.

Dalam proses ini, tubuh kita akan memasuki fasa yang disebut sebagai ketosis.

Ketosis ialah fasa di mana seseorang itu tidak mengambil sebarang karbo atau mengambil karbohidrat dengan jumlah yang sangat sedikit.

Apabila seseorang kurang mengambil karbohidrat, maka tubuh badan akan mula membakar lemak sebagai sumber tenaga tubuh.

Cara diet sihat: Diet ketofastosis

Diet ketofastosis pula ialah cara diet sihat gabungan diet ketogenik dan fastosis.

Sekiranya ketogenik adalah diet rendah karbohidrat, tinggi lemak dengan pengambilan protein secara sederhana, fastosis pula bermaksud berpuasa dalam keadaan ketosis.

Tempoh berpuasa ini berlaku antara 6 hingga 12 jam. Ada juga yang berpuasa melebihi tempoh tersebut, bergantung pada keadaan tubuh setiap individu.

Sebenarnya, fastosis ialah satu usaha untuk mengembalikan corak kehidupan manusia yang sebenar.

Ia akan menghasilkan diet yang diperlukan untuk mengekalkan keadaan metabolisme lemak yang optimum.

Cara diet yang sihat: Apakah kesan diet ketogenik?

Walaupun kelihatan seperti diet yang sempurna, pakar pemakanan memberi amaran mengenai
pelbagai kesan sampingan yang mungkin timbul.

Pertama sekali, ia mungkin memerlukan sekitar dua hingga empat minggu untuk diet seperti ini sehingga tubuh dapat menyesuaikan diri dan memasuki fasa ketosis.

Kedua, jika badan tidak memasuki fasa ketosis dan anda tidak mempunyai cukup karbohidrat sebagai bahan bakar untuk tubuh,
 kesan buruknya ialah anda tidak akan kehilangan lemak.

Pengambilan lemak yang berlebihan juga akan memberi kesan sampingan kepada tubuh seperti
 peningkatan kolesterol atau trigliserida.

Lebih-lebih lagi jika sumbernya
berasal daripada lemak tepu dan lemak trans yang banyak terdapat dalam makanan bergoreng.

Seperti yang kita ketahui, untuk mendapatkan metabolisme badan yang sihat, tubuh memerlukan keseimbangan nutrien.
Ini termasuklah kandungan karbohidrat.

Sekiranya anda mengehadkan pengambilan karbohidrat secara sembarangan, maka ada beberapa kesan buruk yang boleh berlaku kepada tubuh badan anda.

Antaranya ialah rasa lapar dan juga pening yang berterusan. Anda juga berisiko menjadi lemah dan mudah mengantuk.

Cara diet yang sihat: Apakah kesan diet ketofastosis pula?

Kebanyakan mereka yang mengamalkan diet ini akan mengalami satu fasa yang disebut sebagai
“healing crisis’
.

Ia merupakan istilah yang digunakan untuk menggambarkan keadaan yang tidak menyenangkan yang terjadi ketika seseorang mengubah sistem metabolisme.

Keadaan yang tidak menyenangkan ini adalah dalam bentuk jerawat yang teruk disebabkan pengambilan lemak berlebihan, gatal-gatal pada kulit, kulit kering, kelemumur, mual, dan juga lemah badan.

Perlu difahami bahawa mengubah metabolisme tubuh akan memberi kesan pada perubahan sel tubuh untuk menyesuaikan diri dengan cara kerja baharu.

Oleh sebab itu ia disebut sebagai fasa
healing crisis
. Tempoh keadaan ini berbeza bagi setiap individu.

Ada yang mengalami penyesuaian dengan cepat, ada juga yang memerlukan waktu yang lebih lama.

Tidak seperti kaedah diet lain, diet ketofastosis memerlukan komitmen dan keazaman daripada individu yang ingin melakukannya.

Dengan kata lain, diet ini mesti dilakukan seumur hidup. Ini kerana, diet ketofastosis ini akan mengubah tabiat makan seseorang.

Oleh itu, jika anda mengamalkan diet ini dengan tidak serius, ia boleh merosakkan metabolisme tubuh badan anda.

Diet manakah yang lebih baik, ketogenik atau ketofastosis?

Sebelum anda memulakan sebarang diet sama ada diet ketogenik atau ketofastosis, adalah lebih baik anda merujuk kepada doktor dahulu.

Ini kerana, kedua-dua cara diet sihat ini hanya sesuai untuk mereka yang mempunyai sejarah perubatan normal terutama sekali berkaitan paras gula darah dan juga kolesterol.

Anda juga perlu bersedia jika jenis-jenis diet ini akan mengubah metabolisme diri anda secara drastik.

Ingatlah, bahawa tiada jalan pintas untuk kembali kurus.

Apa yang perlu anda lakukan adalah dengan sentiasa mengamalkan gaya hidup sihat selain makan dengan pelan pemakanan yang seimbang.


Keselamatan Makanan Dunia: Keutamaan Sektor Kesihatan Awam

Bekalan makanan selamat dapat menyokong ekonomi negara, perdagangan dan pelancongan, menyumbang kepada pembangunan mampan.

Urbanisasi dan perubahan dalam trend pengguna termasuk kekerapan melancong dengan peningkatan orang ramai berbelanja untuk makan dan minum di tempat makan awam. Globalisasi telah mencetuskan permintaan pengguna untuk pilihan makanan yang lebih pelbagai, mengakibatkan peningkatan rantai bekalan makanan global yang lebih rumit dan panjang.

Populasi dunia semakin bertambah, pemodenan dan industrialisasi sektor agrikultur menerima permintaan tinggi untuk bekalan makanan, sekaligus mencipta lebih banyak peluang dan cabaran bagi keselamatan makanan. Perubahan iklim juga diramal memberi impak terhadap keselamatan makanan, di mana perubahan suhu boleh mengubah risiko berkaitan pengeluaran makanan, penyimpanan dan pengedaran.

Cabaran-cabaran ini memberikan lebih banyak tanggungjawab kepada pengeluar dan penyedia makanan untuk memastikan produk mereka terpelihara dan selamat.
Insiden keracunan makanan yang berlaku dalam negara boleh merebak dengan sekelip mata menjadi krisis kecemasan/darurat antarabangsa
 disebabkan kepantasan dan kepelbagaian produk yang diedar. Penularan penyakit bawaan makanan berlaku di serata dunia sepanjang beberapa dekad yang lepas, di mana penularannya disebabkan oleh proses perdagangan global.

Mengambil contoh, pencemaran susu formula bayi dengan bahan kimia melamin yang berlaku pada tahun 2008 (memberi kesan terhadap 300 ribu bayi dan kanak-kanak, di mana 6 kematian dicatatkan di negara China), dan pada tahun 2011,
penularan bakteria E.coli di Jerman yang melibatkan sayur-sayuran tercemar
 di mana banyak kes dilaporkan berlaku di 8 negara Eropah dan Amerika Utara. Ini mengakibatkan 53 maut dan ekonomi terjejas.

Satu keutamaan sektor kesihatan awam

Makanan yang tercemar merupakan satu ancaman kepada sektor kesihatan global dan mengancam berjuta nyawa di seluruh dunia terutamnya kepada bayi dan kanak-kanak, wanita hamil, warga emas dan mereka dengan keadaan kesihatan
yang berisiko mendapat penyakit akibat keracunan makanan.
 Setiap tahun, 220 juta kanak-kanak
mengalami cirit-birit
 dan daripada jumlah itu, seramai 96 ribu maut. Ini adalah satu angka yang sangat membimbangkan.

Makanan yang tercemar mengakibatkan satu kitaran penyakit dan malnutrisi yang teruk, meletakkan nilai pemakanan berada dalam keadaan yang membimbangkan. Apabila bekalan makanan tidak terpelihara, orang ramai lebih mengamalkan diet tidak seimbang dan mengmbil lebih banyak makanan yang ‘tidak selamat’ — di mana mereka terdedah kepada risiko bahan kimia, mikrobiologikal dan bahan merbahaya lain yang boleh menjejaskan kesihatan.

Tidak semua pengendali makanan dan pengguna memahami peranan mereka dalam amalan kebersihan asas ketika membeli, menjual dan menyedia makanan. Kesedaran mereka mengenai amalan kebersihan dapat memastikan kesihatan mereka terpelihara dan menyumbang kepada masyarakat secara keseluruhannya.

Orang ramai boleh menyumbang ke arah keselamatan makanan dengan beberapa cadangan efektif berikut:

Peranan yang boleh dimainkan oleh pembuat dasar:

membina dan menyenggara kemudahan sistem makanan yang secukupnya (contohnya; makmal kajian) untuk memberi maklum balas dan mengurus risiko keselamatan makanan di sepanjang rantaian termasuk ketika kecemasan/darurat

menggalakkan kolaborasi di antara sektor kesihatan awam, jabatan veterinar, jabatan agrikultur dan sektor-sektor lain agar saling berkomunikasi dan melakukan tindakan bersama di bawah sinergi memperkukuhkan keselamatan makanan untuk masyarakat

mengintegrasi keselamatan makanan ke dalam polisi dan program awam (contohnya: program kesedaran tahap kesihatan makanan dan nilai nutirisi)

menggunapakai pemikiran global dan aplikasinya di peringkat tempatan bagi memastikan keselamatan makanan domestik terjamin

Pengendali makanan dan pengguna boleh:

mengetahui dan memahami makanan yang diambil (
baca label pada pembungkus makanan
, membuat pilihan bermaklumat, dan mengetahui mengenai elemen dan keadaan yang merbahaya kepada makanan)

mengendali dan menyedia makanan dengan menjamin kebersihan, menggunapakai panduan 5 Amalan Utama Untuk Makanan Lebih Selamat dan Bersih yang dikeluarkan oleh Pertubuhan Kesihatan Dunia (WHO Five Keys to Safer Food) ketika di rumah mahupun ketika menjaja makanan di tempat makan awam.

Bagi petani dan peladang, anda boleh menggunapakai 5 Amalan Utama bagi Penanaman Buah-buahan dan Sayuran Lebih Selamat yang dikeluarkan oleh Pertubuhan Kesihatan Dunia (WHO Five Keys to Growing Safer Fruits and Vegetables) bagi mengurangkan risiko pencemaran mikrob.

Di peringkat antarabangsa, Pertubuhan Kesihatan Dunia memainkan peranan yang begitu besar dalam memberi khidmat nasihat kepada PBB dan masyarakat global dalam menyantuni program pencegahan, mengenalpasti risiko dan memberi maklum balas mengenai ancaman-ancaman berkaitan keselamatan makanan. Memastikan keyakinan pengguna terhadap pihak berwajib, dan keyakinan mereka mengenai rantaian bekalan makanan merupakan antara matlamat yang dicapai oleh agensi dunia tersebut.

Bagi mencapai matlamat tersebut, Pertubuhan Kesihatan Dunia menerusi negara-negara anggotanya membina keupayaan untuk mencegah, mengenalpasti dan mengurus risiko penyakit bawaan makanan dengan:

menyediakan penilaian bebas saintifik mengenai mikrobiologikal dan bahan kimia merbahaya yang mengikut piawaian antarabangsa mengenai makanan, panduan dan runding cara yang dikenali sebagai ‘
Codex Alimentarius
’, memastikan keselamatan makanan terjamin walau dari mana ia dikeluarkan atau dihasilkan

menilai teknologi baru yang digunakan dalam pengeluaran makanan seperti modifikasi genetik dan teknologi nano

kerjasama bagi meningkatkan tahap sistem makanan di peringkat tempatan dan menyedia rangka kerja serta penggunaan kemudahan sewajarnya bagi mengurus faktor risiko berkaitan makanan. Jaringan Antarabangsa Pihak Berkuasa mengenai Keselamatan Maknan (INFOSAN) ditubuhkan oleh Pertubuhan Keselamatan Dunia dan Pertubuhan Makanan dan Agrikultur Dunia (FAO) bagi mempercepatkan perkongsian informasi ketika keadaan kecemasan/ darurat berkaitan keselamatan makanan

mempromosi pengendalian makanan lebih selamat menerusi program kesedaran dan pencegahan penyakit lebih bersistematik dengan mesej dan bahan latihan berdasarkan 5 Amalan Utama Untuk Makanan Lebih Selamat dan Bersih (WHO Five Keys to Safer Food)

advokasi untuk keselamatan makanan sebagai satu komponen penting jaminan kesihatan dan integrasi keselamatan makanan ke dalam polisi dan program nasional yang selaras dengan Peraturan Kesihatan Antarabangsa (IHR 2005)

Pertubuhan Kesihatan Dunia bekerjasama rapat dengan Pertubuhan Makanan dan Agrikultur Dunia dan Pertubuhan Kesihatan Haiwan / Veterinar Dunia serta agensi dunia lain menjamin keselamatan makanan di setiap proses daripada pengeluaran sehingga menjadi makanan di atas meja pengguna.


Hubungan Toksik

Selain daripada cinta, persahabatan dan hubungan keluarga, terdapat banyak hubungan yang membuatkan anda tertekan dan letih, merasa terdesak untuk keluar tetapi tidak tahu bagaimana. Artikel ini akan memberikan anda beberapa langkah untuk keluar daripada hubungan yang toksik.

Apakah itu hubungan toksik?

Hubungan toksik adalah hubungan tidak sihat yang susah dileraikan. Ia membuatkan anda lupa siapa diri anda dan apa yang terbaik untuk anda. Dalam beberapa kes, anda langsung tidak dapat berbincang dengan sihat dalam hubungan tersebut.Senarai berikut menunjukkan tanda-tanda biasa hubungan toksik.

Menerima kritikan yang menyakitkan

Lebih dekat hubungan anda kepada seseorang, lebih besar ketidaksempurnaan yang kelihatan. Tidak salah jika kritikan membantu anda menjadi lebih baik dengan cara yang positif. Walau bagaimanapun, jika kritikan yang diberikan sentiasa bersifat menyinggung perasaan atau menghina, anda tidak perlu meneruskan hubungan itu.

Berhujah tanpa komunikasi

Ada kalanya konflik timbul dan pasangan mula berhujah. Itu adalah perkara biasa. Walau bagaimanapun, jika hujah-hujah berlaku dari masa ke masa dan mereka mengubah semua perbualan untuk menyerang anda, pasti terdapat masalah mendasari hubungan tersebut.

Kehilangan diri sendiri

Terima perubahan diri anda dalam hubungan jika ia membuatkan anda menjadi lebih baik daripada sebelumnya. Sebaliknya, jika anda merasa seperti anda kehilangan diri dan tidak dapat mengenali siapa anda lagi, ia adalah tanda hubungan yang tidak sihat.

Sentiasa mengambil, tidak memberi

Sebarang hubungan di mana anda penat memberi tanpa sedikit pun penghargaan oleh pasangan boleh memberi kesan kepada diri anda. Selain itu, terdapat kes-kes apabila pasangan mengambil kesempatan atas kebaikan anda tanpa menunjukkan rasa terima kasih.

Kurangnya kepercayaan

Hubungan yang telah lama terbina kebiasaannya membina kepercayaan dan kesetiaan. Sebaliknya, ini tidak terjadi dalam hubungan toksik walaupun lama. Anda tidak perlu tinggal dalam hubungan tanpa kepercayaan kerana ia tidak akan ke mana-mana.

Kekurangan autonomi

Sesiapa sahaja dalam sebarang hubungan harus mempunyai hak untuk mengatakan tidak. Jika pasangan anda terus memainkan peranan yang dominan, memaksa anda menerima segala apa yang mereka mahukan, anda mungkin berada dalam hubungan yang toksik.

Penyelesaian untuk hubungan toksik

Percaya pada diri sendiri

Berbincang dengan pasangan anda secara serius

Baiki hubungan jika boleh

Mengenal pasti kesan hubungan ini

Kelilingi diri anda dengan rakan-rakan positif

Berehatlah seketika

Mengambil minat baru


Cari Nama Baby Girl Dengan Maksud Yang Baik? Ini Senarai Nama Bayi Perempuan Islam A-Z

Bakal menimang
cahaya mata
 perempuan? Tahniah diucapkan dan semoga segalanya dipermudahkan. Sudah ada nama untuk si manja? Teruskan membaca artikel ini untuk mengetahui pilihan nama bayi perempuan dalam Islam yang boleh anda pertimbangkan.

Untuk mendapatkan lebih banyak info tentang Keibubapaan, sila dapatkannya
di sini.

Ada apa pada nama?

Apabila sudah mengetahui jantina bayi dalam kandungan, menjadi tanggungjawab ibu bapa untuk memberikan nama terbaik bagi si manja
baru dilahirkan.

Penting ke untuk memilih nama bayi perempuan Islam yang baik?

Sebenarnya, ia bukan sekadar nama panggilan, tetapi sebaiknya-baiknya pilihan nama itu mempunyai makna yang elok buat anak.

Ia bukan sahaja akan
melambangkan personaliti
, malahan
pembentukan sahsiah diri anak itu apabila dewasa nanti.

Dalam agama Islam, malah bagi setiap agama, pastinya menganjurkan untuk setiap umat dan penganutnya untuk memilih nama yang baik.

Dengan nama yang mempunyai makna dan maksud yang baik, setiap kali namanya dipanggil, ia bagaikan doa buat anak tersebut.

Pilihan nama bayi perempuan dalam Islam

Berikut adalah beberapa pilihan nama mungkin boleh menjadi pertimbangan buat si manja bakal lahir:

Nama bayi perempuan dalam Islam huruf A

Adiba –
Berbudaya
, sopan, terpelajar

Adila – Orang yang lurus, keadilan

Aliyah – Mengagungkan

Amani – Harapan, keinginan

Amna – Damai, perdamaian

Arwaa – Pemandangan yang menawan

Huruf B

Baheera – Cantik, berseri, elok, indah

Baiduri – Permata

Balqis – Panjang umur, ratu Isteri Nabi Sulaiman AS

Bashirah – Bijaksana, berakal

Benazir – Unik

Bushra –
Khabar gembira
, senang

Huruf C

Cyra – Bulan

Ciara – Terang dan bersih

Chakira – Bersyukur

Clemira – Puteri yang cemerlang

Chandani – Sinar rembulan

Camilla – Termasyhur

Huruf D

Dahlia – Nama
sejenis bunga

Damiaa – Baik dan berkat

Darwisyah – Ahli tasawuf

Diinah – Taat

Dina – Cinta

Durah – Mutiara

Huruf E

Eleanore – Tuhan adalah penerang jalanku

Eliza – Unik, berharga

Elmeera – Puteri, mulia

Enisa – Teman baik

Erina –
Wanita cantik

Eshal – Nama bunga di Syurga

Huruf F

Fadhila – Keutamaan, keunggulan

Faiza – Kejayaan

Faeqa – Paling disukai

Farah – Kegembiraan, yang menggembirakan

Farhah -Kegembiraan, yang menggembirakan

Farhin – Bergembira

Nama bayi perempuan dalam Islam huruf G

Ghaada – Wanita yang lembut

Ghazala – Cerdas, menawan

Ghaziyah – Pejuang

Ghania – Indah nan cantik

Ghaniyah – Yang kaya

Ghayda – Muda dan halus

Huruf H

Hafizah – Pemelihara, penjaga

Hamra –
Berwarna merah

Hana – Kegembiraan

Haura – Wanita berkulit putih bermata hitam

Hawa –  Wanita pertama, isteri nabi Adam a.s.

Humaira – Yang kemerah-merahan pipinya

Huruf I

Iffah – Kehormatan, kesucian

Imani – Bersifat keimanan

Inayah – Pertolongan, perhatian

Ishmah – Pemeliharaan

Isya –
Kehidupan
, waktu Isyak

Izzah – Kehormatan, kejayaan

Huruf J

Jamia – Cantik nan indah

Jana – Nama buah di Syurga

Jannah – Syurga

Jasmin – Bunga melati

Jauza – Bintang

Jihan – Bunga yang indah, tempat syurgawi

Huruf K

Kamalia – Kesempurnaan

Kamilah – Yang sempurna

Karima – Berharga, sempurna

Khalida – Abadi

Karima – Berharga, sempurna

Khaela – Mahkota

Nama bayi perempuan Islam huruf L

Laela –
Malam hari

Laika – Indah

Lamira – Puteri yang mulia

Lateefa  – Baik

Laykha – Menemukan harta karun

Luthfia – Lembut

Huruf M

Madiha – Terpuji

Mahdiya – Dibimbing secara benar olehNya

Maira –
Bulan

Maisha – Cukup

Malaika – Bidadari

Malika – Ratu

Huruf N

Nabiha – Jujur

Nabila – Terhormat

Nadia – Berharap

Nadira – Berharga

Nailah – Kurnia

Nuha – Fikiran

Baca juga:

Huruf P

Putri –
Anak perempuan

Huruf Q

Qadira – Kekuatan

Qaila – Mahkota

Qaisra – Kepercayaan yang kuat

Qaleesya – Murni dan tinggi

Qirani – Berkat Tuhan

Qistina – Keadilan

Huruf R

Raniyah – Yang terpukau

Raihana – Berjiwa baik

Raima –
Kebahagiaan

Raina – Ratu damai

Raudhah – Taman yang rendang

Rayya – Cahaya

 Nama bayi perempuan dalam Islam huruf S

Sa’diyyyah – Bersifat senang

Saida – Sangat cantik, baik hati

Saira – Senang

Sajidah – Yang bersujud

Salsabila – Nama mata air di syurga

Syafiqah – Yang bersimpati, lemah-lembut

Huruf T

Tara – Bintang

Thara – Kekayaan

Tharifah – Jarang ada

Tsurayaa – Bintang, gugusan bintang

Tamara – Pohon palem

Tisha – Hidup

Huruf U

Umamah – Nama diri

Ulfa – Keramahtamahan

Ulfaqiha –  Memiliki rasa humor yang baik

Ulhaq – Kebenaran

Ummiyah – Harapan

Uzma – Paling besar

Nama bayi perempuan dalam Islam huruf V

Vahira – Bunga melur

Vatika – Awal mula

Vazza –  Mekar

Verda – Muda,
segar

Huruf W

Wafaa – Yang setia

Wania – Kurnia Allah SWT

Warda – Penjaga

Wardani – Bunga mawar

Wardah – Mawar

Widad – Cinta,
persahabatan

Huruf X

Xavia – Terang

Xaviera – Terang

Nama bayi perempuan Islam huruf  Y

Yaseera – Mudah, sedikit

Yasmin – Melati

Yasmina – Bunga melati, indah bersinar

Yasna – Mawar putih

Yazeeda – Berkat, bertambah

Huruf Z

Zaara – Bunga yang indah

Zahra –
Berseri
, bercahaya

Zarina – Indah nan cantik

Zarmina – Indah dan emas mulia

Zenia – Bunga

Zulfah – Kedekatan

Membawa maksud yang baik

Tidak kiralah apa sekali pun nama yang menjadi pilihan, perkara paling penting pastikan ia membawa pengertian yang baik, mudah sebutannya dan tidak terlalu panjang.

Semoga nama bayi perempuan dalam Islam yang dikongsikan dapat memberi idea dan inspirasi kepada anda dalam membuat pilihan nama terbaik buat si manja.


Telinga Tiada Cuping Tanda Tak Normal? Ini 2 Jenis Cuping Telinga Lazim Manusia

Adakah anda tahu atau perasan jika jenis cuping telinga manusia itu mungkin tidak sama bagi masing-masing? Hal ini bukan perkara yang pelik kerana sudah lumrah kita memang lahir dengan variasi tersendiri!

Untuk mendapatkan lebih banyak informasi tentang Kesihatan, anda juga boleh klik
di sini
.

Ada berapa jenis cuping telinga yang normal?

Sama seperti mata, hidung, bibir dan
lain-lain anggota pada tubuh badan
, telinga juga mempunyai fitur unik di mana ia mungkin tampak berbeza bergantung kepada individu yang boleh anda lihat melalui jenis cupingnya.

Apa yang agak menarik, ramai orang sangka bahawa cuping tidak punya fungsi utama sedangkan ia amat penting untuk mengumpulkan, menghalakan serta menguatkan bunyi
kepada sistem pendengaran manusia
.

Selain daripada fungsinya, jenisnya juga mungkin menarik kerana ia tidak sama bagi setiap orang akibat genetik.
Allele
merupakan nama gen yang wujud di dalam kromosom bagi menentukan jenis cuping individu.

Sumber:
 The Private Ear Clinic

Untuk pengetahuan anda semua, terdapat
2 jenis cuping yang normal
 serta lazim dimiliki oleh manusia iaitu:

Cuping tidak melekap
 – Merupakan jenis paling umum, ia terbentuk gara-gara gen
allele
 yang dominan.

Cuping yang melekap
 – Merupakan jenis jarang terjadi, ia terpengaruh daripada gen
allele
 tidak dominan.

Meskipun aspek genetik akan mempengaruhi jenis cuping anda, namun ia tidak bermakna
 individu akan memiliki telinga yang sama
 seperti ibu bapa atau adik-beradik kerana ia turut bergantung pada reaksi gen ini di dalam kromosom.

Keadaan yang boleh mempengaruhi bentuk cuping!

Pun begitu, wujud beberapa kondisi atau penyakit yang akan mempengaruhi bentuk cuping telinga individu di mana ia boleh memicu perubahan jauh lebih ketara berbanding
sama ada cuping itu melekap atau tidak
.

Selain faktor genetik, penyakit-penyakit di bawah ini juga boleh memberi kesan kepada cuping telinga individu:

#1. Sindrom
Down

Sindrom
Down
 merupakan kondisi yang berlaku
 angkara kewujudan kromosom berlebihan. Umumnya, manusia cuma memiliki 46 kromosom berbanding 47 kromosom untuk individu dengan sindrom ini.

Kromosom ekstra tadi pula bakal mempengaruhi pertumbuhan dan perkembangan tubuh badan. Antara ciri khas yang lazim dimiliki oleh mereka adalah mempunyai telinga besar, leher kecil dan muka leper.

#2. Sindrom
Turner

Hanya boleh terjadi kepada kaum wanita,
Sindrom
Turner
adalah antara kondisi amat jarang
 berlaku gara-gara kurang satu atau sebahagian daripada jumlah kromosom X kedua yang sepatutnya mesti ada.

Dipercayai bahawa ketidaknormalan kromosom ini adalah gara-gara kecacatan atau kegagalan daripada sel reproduktif ibu bapa lantas membawa ciri-ciri seperti telinga, tulang atau buah pinggang abnormal.

#3. Sindrom
Beckwith-Wiedemann

Perubahan pada bentuk telinga juga mungkin boleh berlaku angkara Sindrom
Beckwith-Wiedemann
(BWS) yang akan memicu modifikasi pada tubuh badan di mana sebahagian anggota badan akan membesar.

Dikatakan sebagai penyakit keturunan
, malangnya hingga kini ia masih tiada sebarang ubatan atau rawatan efektif.

Bagaimana pula jika wujud biji di dalamnya?

Segelintir individu mungkin pernah rasa seperti ada
biji dalam cuping telinga
yang biasa dianggap sebagai jerawat
atau sebarang masalah pada kulit yang lain
. Ya, anda mungkin tidak salah tentang perkara itu!

Menurut Dr Nur Syuhada dari laman doctoroncall.com, berikut mungkin beberapa punca masalah ini berlaku:

Jerawat

Kelenjar bengkak

Gumpalan tisu

Benjolan lemak

Keloid

Sista

Nanah

Di antara sebab-sebab di atas ini, anda mungkin mengalami salah satu atau beberapa masalah secara serentak. Punca yang telah dinyatakan ini juga agak umum dan anda masih lagi perlu pemeriksaan klinikal.

Apa yang lebih membimbangkan, wujud juga risiko bahawa biji itu merupakan indikator awal kepada masalah jauh lebih besar termasuk kanser, walaupun potensi tersebut mungkin tidaklah begitu besar.

Konklusinya, cuping wujud dalam 2 jenis yang utama
yakni yang melekap serta tidak melekap
. Kalau anda ada sebarang penyakit pula, bentuk telinga turut boleh terpengaruh akibat keabnormalan pada gen dalam tubuh badan.


Selalu Dengar Orang Perempuan Ambil Kolagen, Tapi Lelaki Pun Kena Amalkan, Ini Manfaatnya!

Suplemen
collagen
untuk kulit memang mempunyai banyak manfaat dan sering kali dikaitkan dengan kaum wanita. Namun, adakah ia turut diperlukan serta boleh digunakan oleh orang lelaki? Terus baca artikel ini agar dapat tahu tentang kolagen untuk lelaki!

Untuk mendapatkan lebih banyak informasi tentang Kesihatan Lelaki, anda boleh klik
di sini.

Collagen
 untuk kulit, kenapa ia penting?

Untuk pengetahuan anda semua,
kolagen merupakan sejenis protein
 paling tinggi di dalam tubuh badan manusia dengan jumlah sekitar 30% dan ia juga sangat penting kepada individu.

Protein kolagen berfungsi seperti jarum dan benang
 yang bertindak mencantumkan kulit
, tendon, ligamen, dalam tulang, dalam usus serta salur darah supaya ia sentiasa kekal bercantum.

Kewujudan kolagen boleh memicu kulit pada tubuh badan individu menjadi lebih anjal dan kuat.

Kerosakan pada protein ini pula boleh membawa masalah kulit seperti kedut, kerut dan lain-lain.

Maka, adalah sangat penting untuk individu mendapatkan kolagen daripada sumber utama
yakni makanan dan minuman
 di samping mengamalkan suplemen demi kulit yang lebih sihat.

Persoalannya, suplemen
collagen
 bagus atau tidak
untuk kulit atau ia tidak ada impak besar?

Benarkah suplemen ini bagus untuk kulit?

Sebenarnya, terdapat 4 jenis asid amino yang penting di dalam kolagen iaitu prolin, glisin, arginin dan hidroksiprolin di mana kesemua jenis itu amat diperlukan oleh organ paling besar ini.

Di antara 4 jenis asid amino tersebut, hidroksiprolin merupakan entiti utama yang mendorong sel di dalam kulit manusia bagi meningkatkan penghasilan
 kuantiti dan kualiti asid hialuronik
.

Asid ini pula boleh membantu membuat kandungan air pada kulit menjadi lebih tinggi. Kesannya,
kulit individu kurang risiko dehidrasi
 sekali gus menjadikan kulit lebih lembut, licin, anjal serta kuat!

Menurut kajian seliaan
Minerva Research Labs Ltd
., pengambilan suplemen kolagen ada potensi tinggi untuk mengurangkan kedutan dan kerutan selain mengelakkan masalah kulit kering.

Ia ekoran daripada maklum balas responden yang mengatakan
kulit mereka menjadi lebih cantik
, bersih dan awet muda setelah mengambil suplemen kolagen selama 12 minggu tanpa henti.

Adakah kolagen untuk lelaki juga penting?

Seperti mana yang telah kami nyatakan di atas, kolagen memang sangat penting untuk kesihatan kulit manusia kerana ia mungkin mampu memperlahankan
proses penuaan secara semula jadi
.

Biasa dikaitkan dengan kaum wanita, namun adakah kolagen untuk lelaki juga penting? Sebenarnya, anda tidak boleh hanya berat kepada satu jantina sahaja apabila berbicara tentang hal kecantikan.

Ini kerana orang lelaki juga kena memberikan lebih perhatian terhadap aspek kecantikan terutama kulit yang sudah tentu boleh mencerminkan kelakuan serta meningkatkan keyakinan diri.

Dalam pada itu, wujud juga faktor lain di mana kulit orang lelaki mungkin lebih ‘kasar’ atau ‘keras’ sekali gus menambahkan lagi keperluan untuk
mereka mengamalkan suplemen kolagen
 ini!

Konklusi daripada kami, kolagen untuk lelaki itu adalah amat penting kerana jantina tidak wajar menjadi satu alasan buat individu yang kurang prihatin
 menjaga kecantikan kulit dan diri
.

Baca lagi artikel berkaitan:

Betul Ke Kolagen Baik Untuk Awet Muda? Sebelum Cuba Suplemen, Ambil Tahu Fungsi Kolagen Ini!

Jangan Terpengaruh Dengan Trend, Sekadar Kolagen Sahaja Tidak Akan Buat Anda Awet Muda!

Bagaimana cara untuk ‘
boost’
kolagen dalam kulit?

Ya, kolagen untuk lelaki dan wanita itu sama penting dan sangat diperlukan untuk kulit yang lebih lembut, licin, anjal dan kuat. Namun, bagaimana cara untuk kolagen ditingkatkan pada kulit?

Pertama dan paling penting, anda disarankan untuk mengambil
makanan dan minuman di bawah
:

Daging dan kulit ayam

Daging dan kulit ikan

Daging merah – lembu, kambing dan lain-lain

Bahagian putih telur

Organ haiwan

Tulang haiwan

Buah-buahan beri

Buah-buahan sitrus

Sayur-sayuran hijau

Kekacang

Dalam masa yang sama, kolagen untuk lelaki juga boleh didapati daripada sumber yang lain seperti makanan atau minuman tambahan dan suplemen dalam bentuk pil, kapsul serta serbuk.

Tidak kurang dengan itu, pelbagai ubat atau krim topikal yang
 tinggi dengan vitamin A, vitamin C,
 retinol, tretinoin dan asid hyaluronik turut boleh membantu menambah kolagen di kulit.

Peringatan penting juga, cuba hindar daripada
kulit terdedah kepada cahaya matahari
 terlalu lama dan terlalu kerap untuk melindungi diri daripada radikal bebas akibat sinar ultra ungu matahari.

Kesimpulannya,
kolagen memang sangat penting
 kepada kulit tidak kira jantina lelaki atau wanita namun ia cuma salah satu daripada ikhtiar yang kita semua mesti cuba selain wajar mengamalkan gaya hidup lebih sihat untuk kulit yang lebih cantik.

Dapatkan informasi dan nasihat daripada doktor sebelum anda cuba sebarang suplemen kolagen!


Individu Obes Berisiko Mati Jika Positif COVID-19, WASPADA!

Untuk mendapatkan lebih banyak info tentang coronavirus di Malaysia, sila dapatkannya di sini.

Obesiti merupakan lohong hitam kepada penyakit kronik.

Memang tidak dinafikan, mereka yang mempunyai masalah berat badan berlebihan berisiko untuk mendapat pelbagai jenis penyakit.

Terbaru, kajian menunjukkan mereka yang mempunyai masalah obesiti, kencing manis dan hipertensi mempunyai
risiko jangkitan virus korona baharu (COVID-19) teruk.

Ini bermakna, mereka mempunyai risiko yang tinggi untuk mati jika disahkan positif COVID-19.

Perkara ini serius memandangkan obesiti merupakan masalah epidemik yang telah wujud sekian lamanya.

Di Amerika, 42.4% populasi mempunyai masalah berat badan berlebihan.

Malaysia, yang juga mempunyai kes obesiti tertinggi di Asia Tenggara tidak terlepas daripada ancaman tersebut.

[covid_19]

Apa yang lebih merisaukan lagi, kes obesiti dalam kalangan kanak-kanak turut meningkat saban tahun.

Jika mereka yang mempunyai masalah obesiti berisiko untuk mendapat jangkitan teruk, maka sektor kesihatan
tidak akan menang tangan untuk menguruskan wabak pandemik
 yang kian serius setiap hari.

Teori yang munasabah

Sudah berbulan lamanya kajian dijalankan bagi memahami corak jangkitan COVID-19 yang berlaku dalam populasi manusia.

Antara faktor yang telah dikaji dan diterbitkan di
 laman jurnal adalah usia, jantina lelaki, penyakit pernafasan kronik seperti asma
 dan terbaru, obesiti.

Artikel berkaitan:

Lelaki MUDAH Dijangkiti Virus Novel Korona?

Usia Muda BUKAN Jaminan Terlepas Dari COVID-19, Bahkan Boleh Dapat Simptom Lagi Teruk!

Jika dilihat pada skala jisim berat badan (BMI), masalah berat badan berlebihan dan obesiti merupakan dua kelas yang berbeza.

Namun, kedua-duanya merupakan faktor risiko penting dalam memahami punca di sebalik peningkatan kes penyakit kronik di seluruh dunia.

Kajian analisis rekod perubatan yang melibatkan 4,103 pesakit COVID-19 di bandar New York menunjukkan
dua faktor penting yang mempengaruhi tahap keterukan simptom wabak.

Faktor tersebut adalah usia melebihi 65 tahun dan masalah obesiti.

Data dalam bentuk carta keputusan (
decision tree
) ini menunjukkan kaedah statistik mengikut ciri-ciri yang sama pada populasi pesakit.

Setelah diteliti, jika kita singkirkan faktor usia, obesiti merupakan faktor kronik utama yang meningkatkan
risiko kematian pesakit berikutan jangkitan virus korona baharu.

Walaupun kajian ini hanyalah melibatkan analisis data, ia merupakan satu kesimpulan yang masuk akal.

Ini kerana masalah berat badan berlebihan sering dikaitkan dengan keradangan.

Ia menggalakkan proses radang berlaku dan apabila jangkitan memasuki badan manusia,
tahap keradangan menjadi sangat tinggi.

Perkara ini sering berlaku apabila seseorang itu berada dalam keadaan sepsis (tindak balas ekstrem badan terhadap jangkitan).

Namun kita masih tidak mempunyai maklumat yang lengkap berkenaan dengan tahap keradangan yang boleh disebabkan oleh COVID-19.

Individu obes berisiko tinggi masuk ke hospital

Mereka yang dijangkiti oleh virus korona baharu kebiasaannya akan mengalami simptom ringan.

Ini bermakna mereka hanya
menunjukkan simptom demam, batuk dan selesema tanpa manifestasi lain yang boleh mengancam nyawa.

Kes sebegini memerlukan isolasi bagi mengelakkan penularan dan jika mereka dimasukkan ke dalam hospital sekalipun, hanyalah untuk tujuan pantauan.

Namun, secara amnya,
isolasi di rumah sudah memadai sekiranya kawasan tempat tinggal sesuai
 untuk dijadikan lokasi isolasi.

Mereka yang dimasukkan ke dalam hospital kebiasaannya mempunyai risiko kematian yang tinggi.

Simptom teruk seperti sesak nafas, sakit dada dan pengsan memerlukan pantauan dan kelengkapan tambahan
 bagi memastikan mereka mempunyai peluang untuk hidup.

Baca juga:

Adakah Saya Dijangkiti COVID-19? Kenali Simptom Awal Jika Terkena Virus Korona

Oleh itu, corak dan kadar kemasukan ke hospital penting untuk dikaji.

Kita perlu tahu faktor risiko mengapa seseorang itu
 lebih cenderung untuk dimasukkan ke dalam hospital
.

Kebanyakan kajian COVID-19 menunjukkan dua faktor yang kuat; usia lanjut dan obesiti.

Kajian di Universiti New York yang melibatkan 3,615 pesakit COVID-19 menunjukkan golongan obes mempunyai risiko dua kali ganda untuk dimasukkan ke dalam unit jagaan rapi (ICU).

Aspek ini juga perlu diberi perhatian di Malaysia.

Ia berikutan pesakit yang mempunyai masalah obesiti dan mengalami simptom COVID teruk kebiasaannya berusia 60 tahun dan ke bawah.

Faktor ini perlu diberikan penekanan terutamanya
ketika perintah berkurung sedang dijalankan.

Kebanyakan individu tidak memenuhi kuota saranan aktiviti fizikal seminggu yang dibuat oleh Pertubuhan Kesihatan Sedunia (WHO).

Cegah masalah berat badan berlebihan, berpada-padalah sewaktu PKP

Sepanjang
tempoh lanjutan perintah kawalan pergerakan (PKP)
, setiap individu perlu berwaspada dengan pelbagai perkara termasuklah kawalan berat badan.

Mungkin ramai yang beranggapan bahawa jarak sosial merupakan kaedah pencegahan utama, namun faktor lain seperti obesiti tidak boleh diambil mudah.

Selain saranan umum yang diberikan khusus ketika situasi wabak,
senaman dan kawalan pengambilan kalori turut membantu memperkuatkan sistem pertahanan badan
 untuk melawan jangkitan.

Anda boleh memperuntukkan ruang khas di rumah atau di dalam bilik
 untuk melakukan senaman statik, joging setempat dan sebagainya.

Oleh sebab kita tidak tahu bila situasi ini akan berakhir, lebih baik jika kita mula menerapkan amalan ini seawal mungkin.

Pengambilan 3 nutrisi makro utama (karbohidrat, protein dan lemak) perlu dibuat sebaiknya.

Tidak lupa juga kepada sumber makanan berserat yang masih rendah akan pengambilannya di Malaysia.

Konklusi

Selain faktor yang sering ditekankan sepanjang wabak sedang berlangsung seperti
pkp, jarak sosial, cuci tangan dan topeng muka, kawalan berat badan perlu dititikberatkan juga.

Perkara ini tidak boleh diambil mudah memandangkan ia bukan sahaja meningkatkan risiko kepada jangkitan COVID-19, malah penyakit kronik yang lain.

[mc4wp_form id=’115319″]

#HelloHealthGroup #HelloDoktor #HelloHealthCoronaVirus


Panduan Puasa bagi Pesakit Ulser

Berpuasa bererti mengubah diet anda daripada tiga kali sehari kepada dua kali sehari. Perubahan diet ini akan membawa beberapa perubahan fisiologi dalam badan, seperti penurunan berat badan pada minggu pertama puasa dan meningkatkan asid perut sewaktu perut kosong, terutama pada siang hari. Asid gastrik yang berlebihan boleh menyebabkan keradangan di dalam perut yang dipanggil ulser atau dispepsia. Simptom ulser termasuklah rasa sakit  dalam perut, mual, muntah, kembung, dan lain-lain.

Ulser perut boleh dibahagikan kepada dua jenis: fungsional dan organik. Diagnosis selalunya dibuat selepas pesakit menjalani pemeriksaan endoskopik (saluran pencernaan atas). Secara umumnya, mereka yang mempunyai ulser fungsional dibenarkan berpuasa, sementara pesakit dengan ulser organik, puasa boleh memburukkan keadaan jika tidak dijalani dengan betul.

Berikut adalah beberapa tip yang dapat diamalkan pesakit ulser supaya dapat berpuasa dengan selesa.

Panduan makanan segera untuk pesakit ulser

Anda boleh meningkatkan jumlah makanan dengan karbohidrat atau makanan yang dihadam perlahan supaya anda tidak merasa lapar dan lemah pada siang hari. Beberapa contoh yang baik ialah:

Kumra, yang merupakan sumber yang kaya karbohidrat, serat, kalium dan magnesium.

Badam, yang mengandungi banyak protein dan serat, jadi ia boleh disyorkan apabila berpuasa.

Pisang, yang merupakan sumber nutrien seperti karbohidrat, kalium dan magnesium.

Sekiranya boleh, dapatkan makanan panggang berbanding makanan goreng. Walaupun anda biasanya makan beberapa kali dalam sehari, semasa Ramadan, anda perlu melewatkan sahur dekat dengan waktu subuh dan menyegerakan berbuka supaya asid perut tidak mejejaskan kesihatan anda. Jangan lupa untuk mengambil ubat yang disarankan doktor sewaktu sahur atau berbuka.

Panduan minum untuk pesakit ulser

Minum banyak air untuk menggantikan kehilangan air semasa berpuasa, iaitu kira-kira 8 cawan setiap hari.

Minum air, jus buah yang tidak masam, dan minuman yang mengandungi banyak kalium supaya badan dapat menyesuaikan diri dengan keadaan semasa berpuasa.

Apa yang perlu dielakkan ketika berpuasa jika anda mengalami ulser

Elakkan makanan yang boleh meningkatkan asid perut seperti coklat, makanan berlemak atau bergoreng, dan buah-buahan yang mengandungi asid seperti jeruk, lemon, tomato dan banyak lagi.

Elakkan makanan yang boleh merosakkan dinding perut seperti cuka, lada, makanan pedas, dan rempah.

Jangan tidur selepas makan atau makan malam, kerana ini boleh meningkatkan risiko refluks asid perut atau GERD.

Jangan makan dalam kuantiti yang besar dan jangan tunda waktu berbuka.

Elakkan minuman yang mengandungi kafein seperti kopi, teh, soda dan minuman tenaga.

Merokok meningkatkan risiko ulser dan ulser peptik, oleh itu, anda harus berhenti merokok.

Elakkan ubat-ubatan yang dapat merengsakan perut, seperti ubat tahan sakit tanpa steroid.

Elakkan tekanan, beberapa kajian mencadangkan bahawa tekanan boleh menyebabkan peningkatan asid perut.

Puasa di bulan Ramadan adalah salah satu kewajiban umat Islam. Secara amnya, tubuh manusia akan menyesuaikan diri dengan keadaan baru selepas beberapa hari atau minggu berpuasa, jadi ulser pada umumnya akan berasa lebih baik. Malah, pesakit dengan gastritis fungsional disyorkan untuk berpuasa kerana dapat melegakan simptom-simptom yang sedia ada, sedangkan pada pesakit dengan ulser organik atau ulser kronik, sebaiknya berunding terlebih dahulu dengan doktor supaya boleh berpuasa dengan selamat.

Penyelidikan menunjukkan bahawa asid perut meningkat ke puncak pada siang hari, jadi anda perlu memberi perhatian kepada simptom dan tanda-tanda. Islam tidak memaksa anda untuk berpuasa jika anda tidak berkemampuan, jadi ketahui  keupayaan anda dan jangan memaksa diri.


Anak Sumbing? Ini 5 Komplikasi Yang Perlu Diketahui

Masalah sumbing adalah satu kecacatan
melibatkan bahagian bibir
 atau lelangit seseorang. Ia berlaku kepada bayi sejak dalam kandungan ibu. Tetapi apakah komplikasi yang mungkin dialami?

Apa itu sumbing?

Sumbing merupakan rekahan yang terjadi pada bahagian struktur bibir atau lelangit. Dalam sesetengah kes, masalah sumbing boleh berlaku kepada kedua-dua bahagian tersebut. Ia berlaku apabila
 struktur muka
tidak bercantum sepenuhnya ketika dalam proses tumbesaran janin.

Sewaktu peringkat awal kehamilan
, bahagian muka akan mula terbentuk secara berasingan sebelum bercantum untuk membentuk bahagian lain. Tetapi masalah sumbing terjadi apabila berlakunya kegagalan dalam proses tersebut.

Biasanya masalah ini berlaku kepada bayi
ketika kandungan berusia 5 hingga 9 minggu.
Masalah ketidaknormalan ini berlaku pada 1 dalam setiap 700 kelahiran, dan lazimnya terjadi dalam kalanga Asian dan kumpulan tertentu India Amerika berbanding golongan Kaukasian.

Bayi yang mengalami sumbing pada bahagian bibir akan dapat dikenal pasti ketika sesi imbasan (
scan
) dilakukan. Manakala sumbing lelangit pula hanya dapat dikesan
 selepas bayi dilahirkan.

Selalunya bayi yang dilahirkan sumbing tidak mengalami sebarang isu kesihatan lain. Walau bagaimanapun, dalam sesetengah kes, terdapat juga bayi yang dilahirkan sumbing turut berdepan
 isu kesihatan seperti jantung berlubang
dan paru-paru tidak matang.

Bagaimana masalah sumbing boleh berlaku?

Buat masa ini, penyelidik masih tidak dapat menentukan faktor yang boleh menjadi punca utama kepada berlakunya sumbing dalam kalangan bayi. Namun terdapat beberapa faktor yang boleh menyumbang kepada berlakunya sumbing, seperti:

Genetik

Ia dianggap sebagai antara faktor utama penyumbang kepada terjadinya sumbing. Sekiranya terdapat ibu, bapa atau ahli keluarga mempunyai masalah sumbing, risiko untuk mendapat anak yang mengalami sumbing adalah tinggi.

 Persekitaran

Ibu hamil yang mempunyai tabiat merokok,
 mengambil minuman beralkohol, mengalami masalah obesiti dan juga diabetes turut menyumbang kepada peningkatan risiko sumbing untuk berlaku kepada janin.

 Ubatan

Wanita mengandung pada trimester pertama dan mengambil ubat sawan atau epilepsi seperti asid valproik turut akan meninggikan risiko untuk bayi mengalami sumbing.

Sumber Wikimedia Commons

Komplikasi yang mungkin dialami

Sumbing bukan sekadar menyebabkan kecacatan pada wajah, namun dalam masa yang sama ia juga boleh menyebabkan beberapa komplikasi lain. Antaranya:

Masalah penyusuan

Ia pastinya merupakan satu masalah utama kepada bayi yang mengalami sumbing. Keadaan ini akan menyebabkan bayi sukar untuk menyusu sepenuhnya akibat pembentukan mulut yang tidak sempurna.

Umumnya, komplikasi berkaitan penyusuan yang berlaku bergantung kepada tahap keterukan sumbing. Ada kalanya bayi mungkin akan menelan udara lebih banyak
 semasa proses penyusuan.

Bayi yang mengalami masalah ini masih boleh diberikan susu ibu. Caranya, ibu perlu memegang si manja dalam posisi menegak supaya susu tidak terkeluar melalui hidung bayi.

Berikan si manja menyusu sedikit tetapi kerap. Selain itu, ibu juga boleh mendapatkan botol atau puting susu khas untuk masalah bayi sumbing. Paling penting,
 jangan lupa untuk sendawakan bayi,
 okay?

Masalah pertuturan

Bayi yang mengalami sumbing lelangit pastinya akan
berdepan isu pertuturan
. Ini kerana lelangit berfungsi untuk membentuk bunyi sewaktu bercakap, maka sumbing lelangit akan menjejaskan fungsinya.

Antara masalah yang boleh berlaku seperti kesukaran untuk membentuk perkataan, pertuturan tidak fasih dan masalah sengau atau
hypernasal speech
. Cara terbaik untuk menyelesaikan masalah ini adalah dengan menghadiri sesi terapi.

Masalah telinga

Dilahirkan dengan keadaan sumbing akan meningkatkan risiko untuk mengalami jangkitan pada telinga dan boleh menyebabkan masalah pekak. Selain itu, mengalami sumbing juga akan menyebabkan pengumpulan air di bahagian telinga tengah.

Bagi mengatasi masalah air yang terkumpul, anda boleh menggunakan teknik
ear weaking
 dan merawat jangkitan dengan betul. Jika anda tidak pasti, tanyakan kepada doktor.

Masalah pertumbuhan gigi

Komplikasi berkaitan pertumbuhan gigi
bukanlah satu perkara yang akan dialami setiap bayi dengan keadaan sumbing. Tetapi ia hanya berlaku jika sumbing itu melibatkan gusi.

Bayi sumbing dengan kecacatan pada gusi atau lelangit akan mempunyai bentuk gigi yang tidak normal ataupun tidak akan mempunyai gigi. Pastikan anda membawa si manja berjumpa doktor sebelum proses pertumbuhan gigi berlaku.

Masalah psikologi

Kesemua komplikasi yang berlaku sudah tentu akan menyebabkan wujudnya masalah berkaitan psikologi seseorang. Keadaan yang dialami akan mengakibatkan individu dengan keadaan sumbing kurang keyakinan diri dan berasa malu dengan orang sekeliling.

Bolehkah sumbing dirawat?

Sudah tentu masalah sumbing yang dialami boleh dirawat. Malahan rawatan yang sesuai untuk bayi selepas dilahirkan juga ada dan ia disusuli dengan beberapa rawatan tertentu bergantung kepada peringkat usia.

Secara keseluruhan, rawatan yang akan dilakukan membabitkan pelbagai bidang kepakaran perubatan dan pergigian. Antara bidang yang terlibat adalah bedah plastik; bedah mulut dan maksilofasial; telinga, hidung dan tekak; ortodontik; pergigian kanak-kanak; psikologi dan terapi pertuturan.

Selain itu, untuk merawat sumbing juga memerlukan bantuan pakar pediatrik dan pergigian prime. Ia adalah untuk rawatan susulan bersama bagi penjagaan kesihatan jangka masa panjang.

Umumnya, selepas dilahirkan, bayi yang mengalami sumbing selalunya diberikan alat khas seperti
feeding plate
untuk membantu menyusu dan makan. Alat seperti
nasoalveolar moulding plate
atau
soft tissue molding
 akan diberikan untuk membantu membentuk rahang dan bibir bagi memudahkan pembedahan bibir pada usia 3 bulan nanti.

Sumber Wikimedia Commons

Akhir kata

Ibu bapa dengan anak yang mengalami sumbing perlu mempunyai sifat; tabah dan tidak akan mudah berputus asa. Ia mungkin kelihatan rumit, daripada 1 ke 1 proses lain dalam merawat sumbing.

Namun, percayalah ia pastinya sangat berbaloi untuk dapat melihat si kecil tersenyum selepas menjalani rawatan. Jangan berputus asa, okay?

Hello Health Group
 tidak menyediakan nasihat perubatan, diagnosis, atau rawatan.


Ketua Keluarga Panik Beli Barang Dapur, Ini Tip Elak Kena Bebel Dengan Isteri

Untuk mendapatkan lebih banyak info tentang coronavirus di Malaysia, sila dapatkannya di sini.

Baru-baru ini, Menteri Kanan (Infrastruktur), Datuk Seri Fadillah Yusof menyatakan dalam satu sidang media, hanya seorang sahaja atau ketua keluarga yang dibenarkan keluar rumah untuk membeli barang dapur.

Peraturan tersebut dibuat
bagi mengekang penyebaran jangkitan selain mengelakkan sebarang pembelian panik
 yang akan dikunjungi oleh ramai individu ke pasar raya dalam satu-satu waktu.

Pada saat pengumuman tersebut dibuat, pasti ramai suami di luar sana yang mula risau berkenaan nasib mereka yang bersendirian di pasar raya untuk mencari barang keperluan dapur.

Sementara itu, berikut merupakan satistik terkini berkenaan kes COVID-19 di Malaysia:

[covid_19]

Pembelian panik atau panik semasa membeli?

Ramai yang menganggap, perkara yang lebih panik sebenarnya bukanlah pembelian panik itu sendiri. Tetapi menjadi panik ketika membeli disebabkan tidak tahu apa yang ingin dibeli atau dicari.

Jika sebelum ini, tugas membeli barang dapur biasanya dilakukan oleh golongan wanita, namun pada saat Perintah Kawalan Pergerakan ini berlangsung, kaum lelaki terpaksa memikul tanggungjawab ini seorang diri.

Artikel berkaitan:

#StayAtHome : Sebab Di Sebalik Perintah Kawalan Pergerakan, Kenduri Pun Kena Cancel!

Perintah Kawalan Pergerakan, Langkah Efektif Bendung Korona Virus Di Malaysia

Perintah Kawalan Pergerakan Buat Anda Resah & Gelisah? Ini 5 Cara Berkesan Atasinya

Apatah lagi, hanya suami sahaja bagi mencari barang keperluan dapur.

Sebagai seorang isteri, cuba anda bayangkan kepanikan yang bakal dihadapi oleh suami anda saat ingin menentukan mana satukah halia atau kunyit? Atau termenung di hadapan daun ketumbar di saat ingin mencari daun sup?

Tip bagi lelaki untuk mudah mencari barang dapur ketika di pasar raya

Untuk kaum lelaki, terutamanya bagi golongan suami yang tidak begitu mengenali barang-barang yang ingin dicari di pasar raya, gunakan tip yang kami kongsikan ini. Ia boleh membantu anda untuk mencari barang dapur dengan lebih mudah.

Jangan lupa pakai topeng muka sebelum ke pasar raya. Selain daripada pasar raya, berikut merupakan antara lokasi yang memerlukan anda memakai topeng muka:

#1. Buat senarai barang keperluan dapur

Anda mungkin yakin dengan ingatan anda untuk mengingati senarai barangan yang ingin dibeli, tetapi ia belum terbukti lagi ketika anda mula menjejaki pasar raya.

Anda mungkin tidak kelihatan macho jika membawa senarai barang keperluan dapur ketika mencari barangan, tetapi percayalah bahawa ia amat membantu anda.

Tidak semestinya kertas dan pen dibawa bersama, anda boleh sahaja membuat nota senarai barangan yang ingin dibeli dalam telefon bimbit anda.

#2. Buat senarai yang terperinci

Ini amat membantu jika isteri anda mahukan sesuatu yang lebih spesifik. Sebagai contoh, isteri anda mahu anda membeli keju untuk membuat
cheesetart
. Ketika anda menulis senarai barang keperluan tersebut, tulis juga secara terperinci jenis dan jenama keju tersebut.

Melalui cara ini, anda mungkin mempunyai peratusan yang sangat rendah atau kecil untuk tersalah membeli barang keperluan dapur.

#3. Minta pertolongan staf pasar raya

Jangan sesekali terfikir untuk bertanya kepada pembeli lain yang sedang mencari barang keperluan mereka. Mengapa?

Kerana mereka juga mungkin seperti anda, kaum lelaki yang jarang sekali keluar ke pasar raya membeli barangan dapur. Bagaimana mungkin anda ingin bertanya kepada mereka sekiranya mereka juga seperti anda.

Oleh itu, cara terbaik adalah bertanya kepada staf dan kakitangan di pasar raya tersebut. Mereka lebih mengetahui apa yang anda cari dan lokasi barang tersebut ditempatkan. Janganlah malu untuk bertanya.

#4. Buat panggilan video dengan isteri anda

Cara ini lebih mudah. Anda gunakan panggilan video bersama isteri anda untuk menentukan ketepatan barang yang anda mahu beli.

Jika tidak mahu pembeli lain mendengar apa yang anda bualkan bersama isteri, maka gunakan kemudahan Whatsapp untuk mengesahkan barangan dengan isteri anda.

Tangkap gambar barangan tersebut dan hantarkannya ke WhatsApp isteri anda. Cara ini lebih privasi, tetapi akan membuatkan anda berada lebih lama di pasar raya tersebut.

#5. Hanya beli apa yang ditulis dalam senarai

Jangan terkejut jika anda perlu membayar barangan dengan harga yang tinggi jika anda kerap mengambil barang yang tidak perlu ketika membeli. Anda perlu tahu, setiap pasar raya mempunyai trik psikologi mereka untuk membuatkan anda berbelanja lebih.

Oleh itu, hanya beli barang dapur yang telah anda tulis dalam senarai sahaja. Jika tidak ditulis pada senarai, elakkan daripada membeli barangan tersebut. Ini kerana, dalam tempoh Perintah Kawalan Pergerakan ini, sikap membazir amatlah tidak digalakkan. Oleh itu, beli barang yang diperlukan sahaja.

Untuk mendapatkan maklumat berkenaan bagaimana
anda boleh mengurangkan risiko jangkitan ketika berada di pasar raya
, video ini boleh membantu anda.

https://www.facebook.com/HelloDoktorMY/videos/2789383271108165/

Apa perlu dibuat jika anda masih mempunyai masalah selepas pulang dari pasar raya?

Sebagai seorang lelaki, inilah masanya untuk anda menggunakan senjata terakhir anda iaitu kekreatifan dalam memberikan jawapan.

Jika anda tersilap membeli barang, katakan sahaja barang yang dikehendaki telah habis dijual. Anda terpaksa membuat keputusan untuk membeli barang alternatif.

Sebagai contoh, isteri anda meminta anda untuk membeli halia, tetapi anda tersilap membeli kunyit. Hanya katakan bahawa halia sudahpun habis di pasar tersebut. Senang kan?

Isteri perlu memahami keadaan suami

Untuk golongan wanita dan isteri, jangan sesekali memarahi suami anda jika si dia tersalah membeli barang yang anda inginkan. Untuk meminimumkan kesilapan membeli, anda nyatakan kepada suami anda dengan jelas dan terperinci apa yang anda mahukan.

Jika anda mahu mereka membeli mi, jangan hanya mengatakan “Belikan mi”. Ia sangat tidak membantu suami anda apabila dia melihat puluhan jenis dan jenama mi di rak pasar raya.

Nyatakan dengan jelas seperti, “Abang, tolong belikan bihun, jenama Gajah Siam, yang 500 gram yea. Plastik bihun tu bertulis tulisan warna merah.”

Seperti yang anda tahu, lelaki mempunyai sifat ego yang lebih tinggi berbanding wanita. Oleh itu, bantu suami anda dan jangan sesekali memarahi atau mengetawakan mereka. Ia hanya akan membuatkan keadaan menjadi lebih buruk.

[mc4wp_form id=’115319″]

#HelloHealthGroup, #HelloDoktor, #HelloHealthCoronaVirus

Artikel berkaitan:

JANGAN Bersalam Dan Bersentuh Untuk Cegah Penularan COVID-19!

Jarak Sosial Senjata Utama Perangi COVID-19, Ini 29 Langkah Cegah Virus- PASTI BERHASIL!

195 Tempat Dilanda Wabak COVID-19, Sila Kuarantin Diri Jika Pernah Ke Tempat Ini #StayAtHome


Kenapa Lelaki Perlu Ereksi Di Waktu Pagi? Normal Ke Kalau Zakar Tak 'Bangun' Masa Ini?

Ramai lelaki tahu bahawa ereksi waktu pagi selepas bangun tidur adalah normal. Namun, adakah anda tahu apakah punca kepada fenomena tersebut?

Ada individu yang menganggap bahawa lelaki kebiasaannya berasa ghairah setelah bangun tidur namun perkara itu tidak selalunya benar.

Ereksi atau zakar menegang tersebut tiada kaitan dengan rangsangan seksual dan ia berlaku disebabkan oleh proses fisiologi normal.

Jika anda ingin mengetahuinya dengan lebih lanjut, baca artikel ini.

Untuk mendapatkan lebih banyak info tentang Kesihatan Lelaki, sila dapatkannya
di sini.

Lelaki alami ereksi ketika tidur

Mungkin fakta ini mengejutkan bagi anda namun ia bukan perkara yang asing. Malah ia dialami oleh setiap lelaki yang mempunyai tahap kesihatan seksual yang sihat.

Menurut Pakar Perubatan Urologi di Los Angeles, Dr Adam Ramin,
lelaki kebiasaannya akan mengalami ereksi sebanyak 3 hingga 5 kali ketika tidur
.

Perkara ini tiada kaitan dengan rangsangan seksual dan mimpi basah sebaliknya merupakan tanda bahawa badan anda sedang berfungsi dengan baik.

Ereksi tersebut biasanya akan berlangsung selama 25 hingga 35 minit dan sering dikaitkan dengan kitaran tidur
rapid eye movement
(REM). Pada fasa tersebut, kita kebiasaannya mengalami mimpi.

Mungkin kedengaran mudah namun penerangannya tidak sebegitu. Ini berikutan model penerangan terhadap berlakunya fenomena ereksi ini lebih berkait rapat dengan proses parasimpatetik yang berlaku pada badan.

Bagaimana terjadinya ereksi?

Ereksi tidak berlaku disebabkan oleh rangsangan seksual semata-mata. Ia merupakan satu tindak balas kompleks yang disebabkan oleh sistem saraf dan sistem endokrin terhadap salur darah pada zakar.

Apabila seseorang itu mengalami rangsangan seksual, signal akan dihantar kepada otak.

Ia seterusnya akan
bertindak balas dengan menghantar isyarat kimia kepada saraf yang mengawal aliran darah masuk ke dalam zakar
.

Kesannya, lebih banyak darah akan mengalir masuk berbanding dengan darah yang mengalir keluar menyebabkan berlakunya ereksi.

Model yang sama juga boleh diaplikasikan kepada konsep ereksi yang tidak disebabkan oleh rangsangan seksual.

Lelaki mempunyai hormon yang boleh mempengaruhi tindak balas otak terhadap ereksi. Hormon tersebut adalah hormon testosteron.

Apa yang lebih menariknya, ada juga ereksi yang berlaku tanpa melibatkan otak. Ia merupakan tindakan yang tidak boleh dikawal dan isyaratnya berasal dari saraf tunjang.

Sebab itulah ada ereksi yang berlaku walaupun ketika tiada rangsangan seksual. Ia tidak boleh dikaitkan dengan satu punca semata-mata.

Kitaran tidur dan proses fisiologi parasimpatetik

Fasa tidur boleh dibahagikan kepada dua iaitu fasa tidur REM dan bukan REM
. Apabila individu berada pada fasa REM, berlaku perubahan pada sistem yang menerajui proses fisiologikal badan.

Ketika fasa bukan REM, badan berada dalam rangsangan simpatetik yang sering dikaitkan dengan respons lawan atau lari (
fight or flight
).

Walau bagaimanapun, ketika fasa REM, rangsangan parasimpatetik mendominasi proses fisiologi.

Ini akan menyebabkan berlakunya rembesan isyarat kimia yang dipanggil neurotransmiter mengakibatkan salur darah arteri mengembang. Aktiviti parasimpatetik juga akan
membuatkan degupan jantung anda menjadi lebih perlahan
, otot menjadi relaks dan anda akan mula bermimpi.

Perkara ini sememangnya eksklusif pada kitaran tidur REM. Namun, adakah ereksi hanya berlaku pada kitaran tersebut? Terdapat juga lelaki yang mengalami ereksi pada fasa tidur bukan REM terutamanya orang tua. Namun, penjelasan di sebalik fenomena tersebut masih lagi kabur.

Lelaki bangun dengan ereksi waktu pagi?

Jelas bahawa bukan semua lelaki bangun dengan ereksi waktu pagi. Jika seseorang itu bangun pada fasa REM, mereka akan mengalami ereksi. Malah, ereksi mereka kebiasaannya lebih kuat memandangkan jumlah hormon testosteron pada waktu pagi tinggi.

Walau bagaimanapun, jika dibandingkan dengan proses ereksi yang berlaku ketika lelaki
menerima rangsangan seksual
, ia dikawal oleh hormon lain.

Kajian pada tahun 1995 yang dijalankan oleh Jabatan Endokrinologi di Modena, Itali telah menunjukkan bahawa testosteron tidak mempengaruhi tahap ereksi ketika kita sedang melihat atau membayangkan perkara yang boleh menyebabkan ereksi.

Dalam situasi tersebut, ia lebih dikawal oleh sistem ganjaran otak melalui hormon dopamin. Semakin tinggi dopamin yang dirembeskan, semakin ghairahlah pengalaman seksual anda. Oleh sebab itulah
mereka yang mengalami kemurungan atau stres kebiasaannya sukar untuk mendapat ereksi
.

Ereksi bukan satu topik yang mudah.

Apakah maksudnya jika tidak alami ereksi waktu pagi?

Bukan mudah untuk lelaki membincangkan masalah berkaitan dengan ereksi kepada orang lain. Jika anda mengalami ereksi waktu pagi, ia merupakan tanda bahawa anda tidak mempunyai sebarang masalah untuk mengekalkan ereksi ketika bangun.

Namun, jika anda tidak lagi mengalaminya ketika bangun tidur, ia boleh menjadi petanda kepada masalah kesihatan.
Perkara yang paling lazim didiagnosis adalah masalah disfungsi ereksi atau mati pucuk
.

Antara faktor risiko yang memungkinkan anda untuk mengalami masalah mati pucuk adalah seperti berikut:

Berat badan berlebihan

Tekanan darah tinggi

Kolesterol tinggi

Kencing manis

Kemurungan

Konklusi

Ketahuilah bahawa zakar menegang atau ereksi waktu pagi bukan sahaja mempunyai kaitan dengan fungsi seksual individu malah tahap kesihatan lelaki secara menyeluruh.

Jika anda sudah lama tidak mendapat ereksi waktu pagi ketika bangun tidur, dapatkan pemeriksaan kesihatan daripada doktor perubatan yang bertauliah.

Masalah berkaitan ereksi, jika tidak dirawat, bukan sahaja boleh mempengaruhi tahap kesihatan seksual malah kesihatan mental.


Risau Bawah Mata Kanan Bergerak Tanpa Henti? Ini Punca Sebenarnya!

Ketika sedang leka melakukan sesuatu, tiba-tiba bawah mata kanan bergerak tanpa henti, pastinya perkara ini boleh mengganggu anda!

Selain menjengkelkan, mata berkedip juga boleh mengundang fitnah! Lebih-lebih lagi apabila mata anda berkedip saat berbual dengan suami orang, silap gaya boleh buat gaduh pula…

Pun begitu, apa sebenarnya penyebab bawah mata kanan berdenyut? Adakah ia normal atau merupakan tanda masalah kesihatan?

Ikuti perbincangan ini dengan lebih lanjut!

Baca lebih lanjut tentang Kesihatan Mata
di sini.

Mata berkedip sebelah kiri @ kanan, apa puncanya?

Ada yang mengatakan, andai mata kiri berkelip, ia tanda musibah bakal berlaku. Manakala, jika mata berkedip sebelah kanan pula adalah petunjuk untuk perkara baik.

Karut semua ini, jangan terlalu percaya ya! Ini kerana menurut Dr. Mark Blecher, Pakar Bedah Mata dan Pengarah Penjagaan Mata Primer Hospital Wills Eye, keadaan mata ini sangat biasa berlaku.

Apabila bawah mata kanan bergerak,
otot kelopak mata anda
 (dikenali sebagai orbicularis oculi) sedang alami kekejangan, jelas Dr. Blecher.

Ia boleh berlaku beberapa kali berturut-turut dan kemudian terhenti sendiri. Bagi sesetengah individu pula, ia boleh berlaku lagi pada hari yang sama.

Keadaan bawah mata kanan bergerak boleh berlaku sama ada pada salah satu mata (kanan atau kiri), dikenal pasti oleh doktor sebagai
eye twitch
atau nama saintifiknya,
blepharospasm
.

Pakar berpendapat ia boleh dikaitkan dengan:

Keletihan

Stres/tekanan

Pengambilan kafein/alkohol berlebihan

Menghadap skrin komputer terlampau lama

Alergi

Sakit kepala

Twitching
biasanya tidak menyakitkan, tidak berbahaya, dan akan hilang dengan sendirinya.

Bagaimana jika bawah mata kanan bergerak dan tidak berhenti berkedip?

Sesetengah individu boleh mengalami kekejangan mata sepanjang hari. Ia mungkin berlangsung selama berhari-hari, berminggu, atau bahkan berbulan-bulan!

Kadangkala, mata
twitching
tanpa henti boleh menjadi tanda kepada masalah yang lebih serius, seperti:

Blepharitis (kelopak mata yang meradang)

Mata kering

Kepekaan cahaya

Pink eye

Jarang sekali keadaan ini menjadi tanda gangguan otak atau saraf, seperti:

Bell’s palsy

Dystonia

Penyakit Parkinson

Sindrom Tourette

Di samping itu, ia boleh terjadi akibat kesan sampingan ubat-ubatan tertentu.

Ubat-ubatan yang merawat psikosis dan epilepsi; antara yang memberikan kesan mata berkedip.

Bawah mata kanan berdenyut,

bagaimana cara merawatnya?

Dalam kebanyakan kes,
twitching
yang tidak parah akan hilang dengan sendirinya.

Pastikan anda
memperoleh rehat yang secukupnya
 di samping mengurangkan pengambilan alkohol, tembakau, dan kafein.

Sekiranya mata kering menjadi pemicunya, cuba pakai air mata tiruan yang boleh dibeli di farmasi. Ia biasanya boleh meredakan kegatalan ringan.

Setakat ini, doktor belum menemui penawar untuk
blepharospasm,
tetapi beberapa pilihan rawatan dapat mengawal keparahannya.

Antara rawatan yang paling kerap digunakan adalah toksin botulinum (Botox, Dysport, Xeomin). Ia turut sering digunakan untuk kondisi kekejangan hemifasial.

Kekejangan hemifasi jarang berlaku. Ia melibatkan kedua-dua otot di sekitar mulut dan kelopak mata, biasanya hanya mempengaruhi satu sisi wajah.

Cara rawatan toksin botulinum dilakukan, doktor akan menyuntik sejumlah kecil larutan ke dalam otot mata
untuk meredakan kekejangan.

Kesannya pula boleh bertahan selama beberapa bulan sebelum perlahan-lahan menghilang dan anda bakal memerlukan rawatan berulang.

Bagi kes yang ringan, doktor mungkin akan mencadangkan ubatan seperti:

Clonazepam

Lorazepam

Trihexyphenidyl hidroklorida

Ubat-ubatan ini biasanya hanya memberikan kelegaan bersifat jangka pendek.

Rawatan alternatif termasuk:

Biofeedback

Akupunktur

Hipnosis

Kiropraktik

Terapi nutrisi

Cermin mata berwarna

Pun begitu, kajian saintifik masih belum membuktikan keberkesanan rawatan ini.

Sekiranya pilihan rawatan di atas gagal, doktor mungkin akan mencadangkan pembedahan.

Dalam prosedur yang disebut sebagai
myectomy
, pakar bedah akan membuang sebahagian otot dan saraf di sekitar kelopak mata anda.

Pembedahan juga dapat melegakan tekanan arteri pada saraf wajah yang menyebabkan kekejangan hemifasial.

Hasilnya bersifat kekal, tetapi sama seperti pembedahan yang lain, kemungkinan untuk mengalami komplikasi masih ada.

Jadi, jika anda ada mengalami masalah bawah mata kanan bergerak atau berkedip (
t
witching)
 tanpa henti, dapatkan pemeriksaan dengan pakar.


Untung Siapa Yang Suka Makan Kaki Ayam, Ia Kaya Dengan Kolagen & Kulit Nampak Lebih Anjal!

Sesetengah individu menyatakan tidak elok membuang bahagian-bahagian tertentu ayam yang boleh dimakan untuk mengelakkan pembaziran.
Ia sangatlah benar memandangkan banyak kumpulan etnik yang memakan makanan ini adalah secara tradisinya berasal daripada kumpulan masyarakat yang berpendapatan rendah.
Oleh itu, pembuangan kaki ayam diibaratkan sebagai satu pembaziran memandangkan ia boleh dijadikan sebagai lauk dan hidangan untuk dimakan oleh ahli keluarga yang lain.

Selain itu,
makanan ini ternyata adalah sumber makanan yang berkhasiat
.

Salah satu faedah positif yang berkaitan dengan khasiat memakan ceker ayam adalah disebabkan oleh kandungan kolagen ceker ayam tersebut.

Penyelidikan yang dijalankan oleh Jabatan Sains Haiwan Universiti Kebangsaan Chung-Hsing di Taiwan menunjukkan bahawa kaki haiwan ini mengandungi banyak kolagen.

Kolagen, seperti yang anda ketahui,
adalah bahan yang membantu kulit anda untuk kelihatan muda
.

Kaki ayam dan kolagen

Penyelidikan di Universiti Taiwan ini mengesahkan makanan ini adalah
sumber alternatif yang baik untuk mendapatkan kolagen
.

Sumber yang menjadi kebiasaan manusia untuk mendapatkan kolagen adalah daripada lembu, babi dan ikan laut. Tetapi kos pengeluaran daripada sumber-sumber ini ternyata adalah sangat mahal.

Kaki ayam bukan sahaja kaya dengan kolagen tetapi juga sumber asid hyaluronik, dan chondroitin sulfat.

Asid hyaluronik turut digelar sebagai
‘fountain of youth’
kerana ia boleh menghalang kesan-kesan penuaan.

Chondroitin sulfate pula adalah baik untuk osteoarthritis dan bermanfaat untuk individu yang mengalami masalah sendi.

Menurut Majalah Sains pula, makanan ini sememangnya mengandungi kolagen lebih daripada 20% kolagen.

Kebanyakan kolagen ini akan terhidrolisis membentuk gelatin jika mencapai suhu 60-65 darjah Celsius.

Memandangkan suhu memasak kaki ayam yang pastinya mencapai tahap air mendidih (lebih dari 100 darjah Celsius disebabkan sifat colligative), maka sudah tentulah kolagen telah bertukar kepada gelatin.

Jadi, adakah gelatin daripada makanan ini baik?

Ya, walaupun gelatin dikategorikan sebagai protein kualiti rendah kerana kandungan amino asid utamanya telah termusnah (denatured).

Namun kajian saintifik telah membuktikan bahawa pengambilan gelatin mampu menumbuhkan rambut dan kuku, merawat penyakit sendi termasuk osteoarthritis.

Apakah kolagen dan apakah manfaatnya?

Kolagen boleh digambarkan sebagai protein yang berfungsi sebagai gam yang ‘memegang badan kita bersama’.

Faedahnya bukan hanya untuk kesihatan kulit tetapi juga untuk jantung, bahkan dapat meningkatkan prestasi
atlet
.

Antara faedah lain daripada pengambilan kolagen adalah:

Kulit yang lebih sihat dan muda.

Ia kaya dengan kalsium dan protein, tanpa karbohidrat.

Ia meningkatkan bekalan darah dengan menguatkan saluran darah.

Membantu badan dalam
metabolizing
 lemak, oleh itu ia baik untuk penurunan berat badan.

Melambatkan kesan arthritis.

Mengurangkan rasa sakit dan
bengkak
 (keradangan).

Kebanyakan kolagen, atau suplemen kolagen adalah mahal.

Mengapa anda perlu membayar dengan jumlah yang mahal jika anda mempunyai alternatif yang amat murah atau hampir percuma iaitu dengan mengambil ceker ayam?

Untuk menikmati faedah kolagen dalam
ceker ayam
, masukkan kaki haiwan ini ke dalam sup, rebusan, stew atau dalam sebarang masakan.

Adakah minuman kolagen kaki ayam benar-benar berkesan?

Dr Stefanie Williams, seorang Ahli Pakar Kulit & Pengarah Perubatan
 European Dermatology London
, mengatakan bahawa beberapa
minuman kolagen sebenarnya memenuhi tuntutan mereka untuk mendapatkan kulit yang lebih baik
.

Rawan ayam baik untuk arthritis

Ceker ayam terdiri daripada tulang, kulit, dan tendon, tetapi tidak mempunyai otot.

Bahagian makanan ini kaya dengan
protein
, kalsium,
mineral
, kolagen, dan tulang rawan yang mudah diserap oleh badan.

Ini adalah nutrien penting yang diperlukan untuk pergerakan sendi yang baik untuk mengurangkan arthritis dan
sakit sendi
.

Daripada anda membeli makanan tambahan dengan kandungan glucosamine dan chondroitin, adalah lebih baik untuk anda menggunakan kaki haiwan ini di dalam
sup
 atau renehan anda dan nikmati pilihan yang lebih murah untuk kesihatan bersama.

 Inilah sebabnya mengapa pakar seni pertahanan diri China menggunakan kaki haiwan ini sebagai sebahagian daripada rutin diet mereka.

Ternyata, makanan ini bukanlah bahan makanan yang boleh dipandang sepi apatah lagi dibuang.

Ia adalah sumber makanan yang murah, tetapi kaya dengan kandungan khasiat terutamanya kolagen yang tinggi.

Anda tidak perlu melaburkan wang anda untuk mendapatkan produk kolagen yang berharga mahal, cukup sekadar mempelbagaikan hidangan ceker ayam dalam menu anda.

Anda mungkin tidak terbiasa dengan tekstur kaki ayam tersebut, tetapi anda akan terbiasa setelah kerap mencubanya. Alah bisa tegal biasa!


Tak Perlu Lagi Tahan Nafsu Makan, 5 Jenis Makanan Tinggi Karbohidrat Ini Bagus Untuk KURUS!

Karbohidrat, komponen makanan ini sering dipersalahkan kerana ia dikatakan
menjadi punca kegemukan.

Harus anda tahu, tidak semua karbohidrat diciptakan sama. Ada karbohidrat yang menggemukkan, namun ada juga kaya serat.

Walaupun diet rendah karbohidrat bermanfaat bagi sesetengah individu, namun anda tidak semestinya perlu menyeksa diri daripada mengelak makanan berkarbohidrat tinggi.

Apa yang penulis cuba sampaikan sebenarnya? Jom ikuti artikel ini!

Kenali apa itu karbohidrat

Sebelum pergi lebih lanjut, adalah wajar untuk kalian kenali karbohidrat dengan lebih mendalam.

Karbohidrat atau ringkasannya karbo, adalah komponen dalam makanan yang berfungsi menyalurkan tenaga melalui kalori kepada tubuh badan.

Ia terdiri daripada 3 komponen iaitu serat, kanji dan gula. Kadar pengambilan sehariannya adalah bergantung kepada umur, jantina, tinggi dan berat badan anda.

Buat anda yang belum tahu, terdapat 2 jenis karbohidrat utama iaitu
karbohidrat mudah dan karbohidrat kompleks.

Karbo kompleks

Karbo kompleks ada 2 kategori iaitu kanji dan serat dan kedua-duanya perlu diuraikan terlebih dahulu oleh tubuh badan sebelum digunakan sebagai sumber glukosa.

Kedua-dua kategori karbo kompleks ini sangat disarankan untuk diambil kerana masing-masing mempunyai khasiatnya yang tersendiri.

Karbo mudah

Karbo mudah terdiri daripada gula semula jadi dan gula tambahan. Gula semula jadi merujuk kepada yang boleh dijumpai secara semula jadi dalam produk tenusu, buah-buahan dan sayur-sayuran.

Gula tambahan pula merujuk kepada gula yang ditambah
 kepada sebarang makanan semasa prosedur memasak.

Jika anda ingin memilih sumber karbohidrat untuk diet yang tepat, pilihlah sumber karbo dengan kandungan serat tinggi yang ada dalam karbo kompleks.

Makanan-makanan karbohidrat tinggi serat

#1 Quinoa

Mungkin kalian jarang mendengar makanan ini, tapi quinoa adalah bijian berkhasiat yang telah menjadi sangat popular dalam komuniti kesihatan semula jadi.

Ia dikelaskan sebagai
pseudocereal
, sejenis bijian yang disiapkan dan dimakan sama seperti biji-bijian.

Quinoa yang dimasak mengandungi 21.3% karbohidrat, menjadikannya makanan berkarbohidrat tinggi.

Walaupun mengandungi kandungan karbo yang tinggi, ia juga merupakan sumber protein dan serat yang baik.

Bukan itu saja, quinoa kaya dengan banyak mineral dan sebatian tumbuhan. Ia turut dikaitkan dengan faedah kesihatan termasuk kawalan gula darah yang lebih baik.

Disebabkan ia tidak mengandungi gluten, ini menjadikannya alternatif yang cukup popular bagi mereka yang menjalani diet bebas gluten.

Faktor serat dan protein tinggi menjadikannya makanan mengenyangkan yang tahan lama lantas bantu mengurangkan berat badan!

#2 Oat

Oat, tidak dapat dinafikan lagi khasiatnya mungkin merupakan antara makanan bijirin yang paling sihat di planet ini!

Ia mengandungi banyak zat yang kaya dengan sumber vitamin, mineral dan antioksidan.

Oat mentah mengandungi 66% karbohidrat, hampir 11% daripadanya adalah serat. Ia juga sangat tinggi dengan
powerful soluble fiber
 yang digelar oat beta-glukan.

Tambah lagi, oat merupakan sumber protein yang agak baik, lebih banyak berbanding kebanyakan biji-bijian.

Penyelidikan menunjukkan, oat dapat
mengurangkan risiko penyakit jantung dengan menurunkan kadar kolesterol.

Makan oat turut menurunkan kadar gula dalam darah, terutama bagi pesakit dengan diabetes jenis 2.

Tambahan pula, oat sangat mengenyangkan yang membuatkannya sumber karbohidrat untuk diet yang bagus!

#3 Buah-buahan

Buah-buahan juga merupakan salah satu sumber karbohidrat yang berupaya membantu kalian saat sedang diet.

Ini kerana
buah-buahan mengandungi gula semula jadi
 yang diubah menjadi tenaga oleh tubuh.

Pilihlah buah-buahan yang kaya serat sehingga menjadikan anda kenyang lebih lama, seperti
raspberry
, pir, epal, dan pisang.

Selain serat, buah-buahan juga banyak mengandungi vitamin dan mineral penting, seperti vitamin C dan kalium.

#4 Kentang

Selain serat, kentang adalah sumber semula jadi
 proteinase inhibitor
, bahan kimia semula jadi yang meningkatkan hormon kenyang dan mengurangkan selera makan.

Bagi pembaca yang sedang diet, mungkin kalian boleh cuba menggantikan nasi dengan kentang.

Kentang memiliki kandungan
resistant starch
 (kanji yang tidak dapat tercerna), lantas
membantu dalam menurunkan berat badan!

Lebih baik lagi jika kentang dimakan bersama dengan kulitnya, kerana kulit kentang terkandung banyak serat yang bermanfaat. Selain itu, kentang juga kaya vitamin C dan kalium.

#5 Beras perang

Makanan ruji di Malaysia adalah beras putih biasa. Tetapi hakikatnya beras perang menawarkan pelbagai faedah kesihatan yang baik untuk badan.

Manfaat kesihatan beras perang sebahagian besarnya disebabkan ia termasuk dalam bijirin penuh.

Serat beras perang membantu merendahkan paras kolesterol,
 menggerakkan sisa melalui saluran penghadaman, menggalakkan kekenyangan dan boleh membantu mencegah pembentukan gumpalan darah.

Menggantikan bijirin yang lebih halus dengan beras ini boleh membantu anda menurunkan berat badan.

Rumusan

Karbohidrat tidak bersalah! Kebenarannya, beberapa jenis makanan paling sihat di dunia adalah yang mempunyai tinggi kandungan karbohidratnya.

Walaupun berkhasiat, kuantiti pengambilannya perlu dikawal, lebih-lebih lagi makanan daripada kumpulan karbo mudah yang tinggi kandungan gula.

Sekarang, anda tidak perlu lagi menahan diri daripada mengambil makanan berkarbohidrat saat berdiet, nikmatinya tanpa rasa bersalah!


Diet Rendah Karbohidrat Boleh Sebabkan Kanser Usus, Benarkah?

Atkins
,
Dukan
,
Paleo
… yang mana satukah pelan diet rendah karbohidrat yang sedang anda ikuti? Tahukah, bahawa anda lebih berisiko untuk mendapat kanser usus jika anda mengamalkan pelan diet tersebut?

Ikuti artikel ini untuk maklumat berkaitan diet rendah karbohidrat selanjutnya.

Untuk mendapatkan lebih banyak info tentang Kanser Kolorektal, sila dapatkannya
di sini.

Kurang Karbo, Kurang Berat

Diet rendah karbohidrat (atau karbo) adalah pelan pemakanan yang amat popular pada masa kini.

Banyak kajian saintifik telah membuktikan keberkesanannya menurunkan berat badan dalam masa yang singkat.

Konsep yang dipelopori melalui amalan pemakanan ini berasaskan kepada kawalan terhadap paras insulin bagi memastikan penurunan peratusan lemak badan berlaku dengan lebih efektif.

Untuk memahami konsep di sebaliknya, anda perlu mengetahui sedikit sebanyak berkenaan dengan asas kepada proses pencernaan makanan.

Glukosa merupakan unit terkecil bagi nutrisi makro, karbohidrat.

Apabila kita makan makanan yang mempunyai kandungan karbohidrat yang tinggi, insulin akan dirembeskan bagi membantu proses pengagihan glukosa kepada sel-sel yang memerlukan sumber tenaga.

Insulin bertindak sebagai kunci biokimia yang berupaya membawa masuk glukosa ke dalam sel untuk digunakan sebagai tenaga.

Setiap sel mempunyai kapasiti glukosa maksimum yang boleh dihuni dalam satu masa. Persoalannya, apabila kesemua sel sudah mempunyai sumber tenaga yang cukup, ke mana lebihan glukosa akan pergi?

Mudah sahaja. Lebihan ini akan ditukar menjadi glikogen dan disimpan sama ada di dalam organ hati atau otot.

Glukosa tidak boleh duduk di dalam salur darah untuk tempoh masa yang lama kerana ia boleh berinteraksi dengan molekul protein dalam proses berbahaya yang dikenali sebagai glikasi.

Justeru, jika simpanan glikogen kita sudah mencukupi, lebihan glukosa akan disimpan di dalam sel-sel lemak kerana sel ini mempunyai struktur yang ringkas berbanding dengan sel lain.

Apabila dilihat kepada model fisiologi bagaimana terjadinya sel lemak, kita boleh simpulkan bahawa cara yang paling berkesan untuk mengurangkan berat badan atau peratusan lemak badan adalah dengan mengurangkan makanan yang mengandungi karbohidrat yang tinggi.

Maka, pelan pemakanan diet rendah karbohidrat merupakan salah satu cara yang efektif dalam mengawal berat badan.

Kanser usus dan diet rendah karbohidrat

Kajian yang dibuat pada bulan April 2019 telah menunjukkan bahawa mereka yang mengambil makanan berasaskan karbohidrat yang sedikit mempunyai risiko yang tinggi untuk mendapat segala bentuk kanser.

Ini berdasarkan kepada dapatan kajian yang melibatkan hampir 25,000 subjek dari tahun 1999 hingga 2010.

Mereka yang mengamalkan pemakanan rendah karbohidrat didapati mempunyai risiko setinggi 35% untuk
mati berpunca daripada masalah kanser
 berbanding dengan populasi umum.

Kajian ini telah disahkan oleh 7 kajian-kajian lain yang mendapati bahawa, dalam kalangan 450,000 individu, mereka yang mengamalkan diet rendah karbohidrat mempunyai risiko setinggi 8% untuk mati disebabkan oleh kanser.

Namun, anda perlu tahu bahawa kanser boleh berlaku disebabkan oleh
pelbagai jenis faktor yang perlu dipertimbangkan
 sebelum kita membuat rumusan.

Kajian ini dilaksanakan melalui borang kaji selidik tanpa melibatkan konsultasi secara langsung.

Secara teorinya, mereka yang mengamalkan gaya pemakanan ini, terutamanya mereka yang mengehadkan pengambilan karbohidrat kepada 30 gram sehari selalunya mengambil makanan yang rendah serat.

Serat yang terkandung di dalam buah-buahan, sayur-sayuran dan bijirin
mempunyai potensi untuk menghalang berlakunya insiden kanser usus.

Jika anda mengambil jumlah makanan serat yang mencukupi, anda akan menurunkan risiko untuk mendapat kanser tersebut sebanyak 20%.

Walaupun kita tahu berkenaan dengan fakta ini, 9 daripada 10 individu dewasa gagal untuk memenuhi keperluan nutrisi serat sebanyak 30 gram dalam masa sehari.

Gaya pemakanan ‘seimbang’ perlu menjadi fokus utama untuk hidup sihat, bukan hanya diet merapu

Bagi memastikan kesihatan individu berada pada tahap optimum, amalan pemakanan seimbang perlu ditekankan.

Konsep yang perlu diajari berteraskan kepada keseimbangan pengambilan nutrisi makro dan mikro.

Sebagai contoh, mereka yang mengamalkan gaya pemakanan keto (mengambil majoriti lemak di dalam diet harian) cenderung untuk tidak mengambil buah.

Ini berikutan buah-buahan mengandungi peratusan gula yang kebiasaannya menjadi pantang larang kepada mereka yang mengamalkan gaya pemakanan tersebut.

Walaupun anda berkemungkinan berjaya menurunkan berat badan, pengambilan makanan rendah serat tidak memberikan kebaikan kepada sistem gastrousus.

Ini meningkatkan
risiko kanser kolorektal,
 meskipun proses patologinya berlaku secara perlahan dan tidak mendadak.

Namun, penurunan berat badan yang boleh dinikmati oleh mereka yang menjaga pantang makan berupaya untuk menghindarkan individu daripada faktor risiko obesiti.

Ini boleh membantu meningkatkan
peluang untuk mencegah kanser daripada berlaku.

Jika anda ingin mengamalkan diet yang spesifik, jangan tiru bulat-bulat. Pertimbangkan sekali keperluan anda untuk hidup sihat dan bukan hanya untuk menurunkan berat badan.

Konklusi

Pengambilan serat dalam pemakanan akan memberikan kualiti hidup terbaik dalam jangka masa panjang.

Buat masa ini, tiada kajian yang menunjukkan diet rendah karbohidrat seperti diet ketogenik akan menyebabkan peningkatan kanser usus secara langsung.

Namun perlu kita ingat bahawa mereka yang mengambil diet seperti ini kebiasaannya mengambil jumlah serat yang tidak cukup dalam masa sehari.

Dalam proses merawat penyakit obesiti ini, jangan kita abaikan aspek kesihatan yang lain.


Pakai Korset Gara-Gara Nak Cantik? Ini BAHAYA Yang Anda Tak Sedar!

Impian
tampil cantik
 setiap hari terutama di majlis keraian menjadi idaman hampir semua wanita. Diet yang kurang berhasil mendorong seseorang untuk memakai korset atau bengkung. Ramai wanita beranggapan korset terbaik untuk mereka kelihatan langsing memakai baju yang ‘fit’ seperti baju kurung moden atau kebaya.

Namun tanpa sedar, ia boleh mendatangkan kesan buruk terhadap kesihatan wanita itu sendiri.

Untuk mendapatkan lebih banyak info tentang Kesihatan Wanita, sila dapatkannya
di sini.

Apa itu korset terbaik untuk buat tubuh kelihatan langsing?

Korset merupakan pakaian yang direka khas untuk membuat perut, pinggul malahan dada wanita tampak lebih kecil dan
tubuh kelihatan kurus
 bagi si pemakai. Ia telah digunakan berabad lama dahulu terutamanya di dunia fesyen.

Sebenarnya korset bukanlah alat pembakar lemak di dalam badan, sebaliknya ia lebih tepat dikatakan sebagai menolak lemak daripada bahagian perut ke atas dan ke bawah untuk memberi ilusi bentuk badan yang lebih menawan.

Dalam erti lain, korset adalah pakaian khas yang
menyorok gumpalan lemak
sahaja.

Perbezaan bengkung dan korset terbaik untuk langsing

Ianya dua benda yang sama berkongsi konsep.

Korset adalah hasil idea daripada Barat. Pemakaian korset lebih agresif kerana ia mempunyai besi di bahagian tepi abdomen dan meliputi sehingga dada, serta tidak mengikut bentuk badan secara semula jadi.

Manakala
bengkung lebih kepada tradisional Melayu
 yang menggunakan bahan-bahan semula jadi untuk bertungku dan sebagainya, diperbuat daripada kain semata-mata dan mengikut bentuk badan si pemakai.

Kesan memakai korset

Perubahan struktur organ dalaman pemakai korset.

1. Berisiko tinggi menghidap Lemah Kawalan Kencing (LUL)

Ada pakar mendapati, wanita yang ingin kelihatan langsing dengan memakai korset berisiko mengalami Lemah Kawalan Kencing (LUL) kerana ia menekan bahagian bawah perut dan lama-kelamaan tidak dapat menahan tekanan berkenaan.

 Ini disebabkan anda cenderung untuk menahan kencing sehingga mengganggu sistem saraf pundi kencing kerana tidak mahu menanggalkan dan memakai semula korset.

2. Ketidakselesaan bernafas

Penggunaan korset yang berpanjangan boleh menyebabkan tahap oksigen yang rendah dalam badan sehingga menyebabkan keletihan,
pening dan mual
.

Kesannya, ruang organ paru-paru terbatas untuk mengembang sepenuhnya apabila bernafas dan terpaksa bekerja lebih.

 Ini menyebabkan anda cepat penat dan letih yang melampau serta menyukarkannya berfungsi sempurna dan jantung akan berdegup laju.

3. Korset terbaik mengurangkan selera makan?

Memakai korset meletakkan tekanan ke atas perut serta ukuran pinggang seseorang. Ia menyebabkan kesukaran untuk makan berlebihan dan sekali gus
mengurangkan selera makan
.

4. Mempengaruhi organ dalaman

Tekanan terhadap rongga dada akan mempengaruhi organ dalaman seperti hati, paru-paru dan jantung, dan kelainan pada bentuk fizikal tubuh, misalnya tekanan pada perut akan terjadinya benjolan di bahagian tubuh yang lain.

5. Penyakit Chlorosis (greensickness)

Penyakit ini adalah keadaan kulit seseorang menjadi putih kehijauan yang disebabkan berlakunya gangguan pada hempedu akibat pemakaian korset.

Sekiranya anda ingin memakai korset pastikan anda memlih saiz yang betul mengikut bentuk badan anda.

Pemakaiannya mempunyai aturan tersendiri, hanya pakai dalam masa 5 jam sehari. Jangan sesekali pakai lebih dari 8 jam atau 24 jam!


Posisi Angkat Kaki Lepas Seks Untuk Cepat Hamil? Ini 4 CARA TEPAT Tingkatkan Kehamilan

Bermacam-macam teknik yang dilakukan oleh pasangan suami isteri dalam usaha untuk mudah hamil, salah satunya adalah mengikuti kedudukan selepas bersetubuh untuk hamil.

Ada yang kata
posisi semasa melakukan hubungan
 intim memainkan peranan yang penting.

Ada juga yang berpendapat bahawa angkat kaki lepas seks boleh memudahkan kehamilan! Adakah ini satu petua yang betul atau karut?

Untuk mendapatkan lebih banyak info tentang Kehamilan, sila dapatkannya
di sini.

Kenapa orang kata angkat kaki lepas seks adalah kedudukan selepas bersetubuh untuk hamil?

Mengikut kepercayaan orang-orang lama, perbuatan angkat kaki lepas seks adalah untuk memastikan air mani yang telah terpancut ke dalam faraj tidak meleleh keluar.

Ini kerana mereka beranggapan sperma yang telah terkeluar dari lubang faraj itu tidak mampu untuk berenang ke telur wanita yang terdapat di dalam rahim.

Mungkin kedengaran logik, namun adakah kepercayaan kedudukan selepas bersetubuh untuk hamil ini benar dari segi fakta?

Menurut Dr Mohamed Iqbal Cassim yang merupakan Pakar Kesuburan, air mani yang meleleh dari lubang faraj selepas melakukan hubungan seks adalah normal.

Ia juga sebenarnya bermakna air mani yang telah memasuki lubang faraj sudah lebih daripada mencukupi.

Namun, adakah perbuatan angkat kaki lepas seks ini boleh membantu untuk
memudahkan kehamilan
 terjadi?

Kedudukan selepas bersetubuh untuk hamil dengan angkat kaki lepas seks?

Tidak mengejutkan, ramai pasangan yang melakukannya kerana bimbang air mani tertumpah keluar dari faraj sekali gus meminimumkan potensi untuk mengandung.

Tapi sebenarnya, tiada kajian yang dapat membuktikan anda perlu angkat kaki lepas senggama untuk cepat hamil. Doktor ada menggalakkan anda berbaring sebentar selama 15 minit selepas seks.

Ia untuk memberi sperma ‘lebih masa’ untuk menuju ke arah yang tepat.

Petua kedudukan selepas bersetubuh untuk hamil yang anda boleh amalkan!

 Jadi, apa petua lain yang anda dan pasangan boleh amalkan untuk berjaya mengandung?

#1. Lakukan pemeriksaan kesuburan secara berkala

Sebelum mencuba, sila pastikan anda dan pasangan sudah membuat
pemeriksaan kesuburan
 dengan doktor secara berkala.

Bertanyalah kepada doktor juga tentang vitamin pranatal yang boleh anda ambil seperti
asid folik
, yang sangat membantu perkembangan janin semasa peringkat awal kehamilan.

Bukan itu sahaja, anda juga perlu tahu bahawa asid folik ini dikatakan mampu melindungi janin dari kecacatan ketika hamil seperti spina bifida.

Jelas Paula Hillard yang merupakan seorang Profesor dalam bidang Obstetrik dan Ginekologi di Stanford University, berjumpa doktor sebelum mencuba untuk hamil adalah satu kemestian tanpa mengira anda mempunyai sebarang masalah kesihatan atau tidak.

#2. Ketahui kitaran menstruasi anda agar mudah hamil

Timing
yang tepat
 memainkan peranan yang besar dalam usaha anda untuk mudah hamil.

Ini kerana, dengan mengetahuinya membolehkan anda dan pasangan merancang masa untuk melakukan hubungan kelamin di waktu anda sedang subur.

Perhatikan tanda-tanda anda sedang subur dengan melihat kepada perkara berikut:

Mukus serviks atau cecair pada faraj akan kelihatan sedikit jernih, likat dan licin, seumpama putih telur

Sesetengah wanita mungkin akan berasa sedikit sakit atau pedih pada sebelah bahagian di sekitar rahim

Dalam pada itu, ambil tahu waktu ovulasi anda setiap kali kitaran haid. Waktu ovulasi adalah masa terbaik untuk melakukan hubungan seks agar mudah hamil.

Jadi, isteri mungkin boleh goda suami ketika waktu ‘ajaib’ ini ya?

#3. Usah khuatir dengan kedudukan selepas bersetubuh untuk hamil

Ramai orang yang beranggapan bahawa posisi seks akan memainkan peranan untuk lebih cepat ‘lekat’.

Sebenarnya tidak betul. Ini kerana tiada sebarang kajian saintifik yang mengatakan kedudukan selepas bersetubuh untuk hamil seperti posisi
missionary
lebih memudahkan kehamilan berbanding posisi
woman on top
.

Namun, faktor seperti graviti mungkin akan menyebabkan air mani terkeluar dari lubang faraj.

Pun begitu, ia tidaklah menjadi faktor utama kesukaran untuk mengandung.

Jadi, jangan terlalu risau tentangnya. Anda dan pasangan masih boleh menikmati hubungan seks dalam segala posisi yang anda berdua tahu.

Jika tiada sebarang masalah kesuburan lain, kemungkinan anda untuk hamil adalah tinggi jika kena pada caranya.

#4. Jalani kehidupan yang sihat untuk mudah hamil

Paling penting, anda dan pasangan perlu bersama-sama menjalani kehidupan yang sihat.

Hentikan tabiat yang tidak sihat seperti menghisap rokok, meminum alkohol dan jauhi stres!

Selain itu, kawal juga pemakanan anda.

 Sebaik-baiknya, ambil makanan dan minuman yang bernutrisi tinggi untuk memastikan tubuh badan anda sentiasa kekal sihat.

Dengan mengamalkan
kehidupan yang lebih sihat
, tahap kesuburan pasti akan menjadi lebih baik dan berkemungkinan besar potensi untuk hamil juga akan menjadi lebih tinggi.

Konklusi

Kesimpulannya, perbuatan angkat kaki lepas seks ini tidak akan membuat anda lebih mudah hamil. Jadi, usah terlalu percaya dengan petua yang karut ini.

Sebaiknya, sila berjumpa doktor untuk melakukan pemeriksaan kesihatan dan berbincang masalah kesuburan yang mungkin dialami anda dan pasangan.


Si Manja Sudah 11 Bulan 1 Minggu? Ini Aspek Penjagaan Bayi Minggu Ke-45 Yang Perlu Diketahui

Pada usia memasuki 45 minggu, apa yang mungkin akan dilakukan si kecil? Ini perkembangan bayi 11 bulan 1 minggu yang perlu difahami ibu ayah.

Untuk mendapatkan lebih banyak info tentang Keibubapaan, sila dapatkannya
di sini.

Perkembangan & Pelakuan

Perkembangan bayi 11 bulan 1 minggu anda

Perkataan dan bunyi seperti perkataan kini melimpah keluar daripada mulut bayi anda, dan mereka dapat menggunakannya secara bermakna.

Otak mereka terus berkembang, begitu juga keupayaan mereka untuk memahami dan bercakap.

Dalam
minggu pertama dari bulan yang kesebelas
, bayi anda mampu untuk:

Mendudukkan diri daripada posisi meniarap;

Mengambil objek kecil dengan mana-mana bahagian ibu jari dan jari. Oleh itu, pastikan objek berbahaya jauh daripada jangkauan bayi;

Memahami “jangan” tetapi tidak semestinya mematuhi arahan itu.

Sokongan untuk bayi anda

Pada usia ini, bayi anda mungkin boleh meniru bunyi perkataan dan suara. Mereka mungkin dapat mengikuti arahan satu langkah yang mudah seperti “Tolong ambilkan bola” atau “Angkat sudu itu” .

Bantu mereka belajar dengan memecahkan arahan banyak langkah kepada arahan mudah diikuti dibantu dengan gaya isyarat.

Kesihatan & Keselamatan

Apa yang patut saya bincangkan dengan doktor?

Kebanyakan doktor tidak menjadualkan pemeriksaan yang kerap untuk bayi anda pada bulan ini memandangkan bayi pada usia ini tidak suka dipegang semasa
pemeriksaan doktor
.

Malah bayi dengan keresahan terhadap orang asing
(stranger anxiety)
mungkin tidak menyukai doktor tersebut tidak kiralah betapa mesra layanan yang diberikan.

 Tapi hubungilah doktor jika terdapat sebarang kebimbangan yang tidak boleh anda tunggu sehingga temu janji bulan hadapan.

Apakah yang perlu saya tahu mengenai perkembangan bayi 11 bulan 1 minggu?

Bayi anda boleh berjalan sekarang. Anda mungkin mendapati kaki mereka tidak lurus. Lutut mungkin kelihatan seperti akan berlaga. Ini dipanggil sebagai kaki bengkung
(bowed leg)
.

Anda tidak perlu terlalu bimbang.

Bayi anda akan menjadi lebih aktif dan akan terbiasa berjalan dan berlari. Kaki mereka akan lurus dengan sendiri. Berikut adalah beberapa maklumat yang boleh membantu anda:

Kaki bengkung dalam perkembangan bayi 11 bulan 1 minggu

Kaki yang berjalan pada pentas peragaan fesyen sekalipun mungkin tidak lurus pada langkah pertama mereka. Hampir semua kanak-kanak berkaki bengkung dalam tempoh dua tahun pertama hidup mereka.

Kemudian, setelah mereka menghabiskan lebih
banyak masa berjalan,
 kaki mereka menjadi lutut pengkar luar/
knock-kneed
 (lutut bertemu, tetapi buku lali tidak).

Hanya setelah mencapai tahun keremajaan lutut dan pergelangan kaki selaras dan kaki kelihatan berbentuk normal. Kasut khas atau orthotik tidak diperlukan dan tidak akan membuat perbezaan dalam perkembangan normal ini.

Kadangkala, anda mungkin mendapati kelainan sebenar pada kaki kanak-kanak. Mungkin hanya satu kaki adalah kaki bengkung, atau hanya satu lutut pengkar luar atau kaki bengkung kelihatan lebih ketara setelah bayi boleh berjalan.

Dalam kes sedemikian, atau jika terdapat sejarah kaki bengkung atau lutut pengkar luar dalam kalangan orang dewasa dalam keluarga, bayi mungkin perlu penilaian lanjut sama ada dengan doktor pediatrik atau oleh seorang ahli Ortopedik pediatrik.

Bergantung kepada kes tertentu, rawatan mungkin atau mungkin tidak akan disyorkan. Anda juga perlu mengawasi jika riket, antara sebab utama kaki bengkung, berlaku.

Bekalkan bayi dengan susu formula yang diperkuat, susu, dan produk tenusu yang lain dengan vitamin D.

Jatuh dalam perkembangan bayi 11 bulan 1 minggu

Ini adalah usia yang ramai ibu bapa bimbang bayi mereka akan tercedera.

Bibir merekah, mata hitam, lebam, benjol, bengkak, dan jatuh berkali-kali. Adalah lebih baik bayi anda menghadapinya berbanding tidak bergerak langsung untuk menerokai dunianya dan belajar.

Sesetengah bayi belajar menjadi berhati-hati dengan agak cepat. Selepas pertama kali terjatuh, mereka mengurangkan pergerakan untuk beberapa hari dan kemudian meneruskan dengan lebih teliti.

Bayi lain (mereka yang mungkin sentiasa mencabar diri , dan merisaukan kedua ibu bapa) mungkin kelihatan tidak pernah belajar untuk berhati-hati, tidak tahu takut, tidak pernah merasa sakit; lima minit selepas jatuh, mereka kembali untuk jatuh lagi.

Belajar berjalan adalah suatu percubaan berkali-kali. Anda tidak boleh, dan tidak harus cuba untuk mengganggu proses pembelajaran bayi.

Peranan anda, selain daripada sebagai penonton setia, adalah untuk melakukan segala yang mungkin untuk memastikan bahawa apabila
bayi anda jatuh
, mereka jatuh dengan selamat.

Walaupun terjatuh ke atas permaidani ruang tamu boleh menjengkelkan dirinya, terlanggar bucu bulat sofa boleh mengundang air mata, tetapi berlanggar dengan sudut tajam meja kaca boleh menyebabkan pendarahan.

Untuk mengurangkan risiko kecederaan serius, pastikan bahawa rumah anda selamat untuk bayi anda.

Walaupun anda telah menghindarkan bahaya yang paling jelas dari laluan anak anda, ingatlah bahawa ciri-ciri keselamatan yang paling penting dalam rumah anda adalah pengawasan orang dewasa terhadap anak anda.

Kecederaan serius boleh berlaku di tempat yang paling selamat di rumah anda. Anda perlu bersedia dengan mengetahui apa yang patut dilakukan jika ia berlaku.

Anda boleh menghadiri kursus bantuan pernafasan bayi dan belajar pertolongan kecemasan.

Tindak balas ibu bapa dalam perkembangan bayi 11 bulan 1 minggu penting kerana ia mempengaruhi tindak balas bayi terhadap kejadian yang tidak diingini.

Jika setiap kejadian mengundang seorang atau lebih orang dewasa yang panik bergegas untuk menyelamatkan mereka, sambil serentak bertanyakan, “Sayang okay? Sayang tak apa-apa? ” dengan ekspresi tergamam dan terkejut.

Kesannya, bayi anda mungkin bertindak balas secara keterlaluan sepertimana orang di sekelilingnya dan menangis berlebihan meskipun tidak tercedera dan mungkin akan menjadi terlebih berhati-hati dan kehilangan kehendak meneroka.

Sebaliknya, jika tindak balas orang dewasa adalah “Oops, sayang jatuh! Tak apa. Jom bangun balik ” dengan ekspresi tenang maka bayi itu mungkin bangun kembali dengan penuh yakin.

Kerisauan Saya

Apa yang saya risaukan mengenai perkembangan bayi 11 bulan 1 minggu?

Dalam minggu pertama dari bulan yang kesebelas, anda mungkin mempunyai banyak kerisauan termasuklah bagaimana bayi anda boleh
bercerai susu
 botol.

Ikuti cadangan berikut untuk memudahkan penukaran daripada menghisap botol kepada penggunaan cawan:

Pilih masa yang sesuai;

Mulakan perlahan-lahan;

Simpan botol daripada pandangan;

Jadikan cawan lebih menarik;

Bersiap sedia dengan kecomotan bayi;

Jangan terlalu mengharap;

Ajar melalui teladan;

Berfikiran positif;

Bersabar;

Tunjukkan lebih kasih sayang.

Bagaimana pula perkembangan bayi anda minggu depan?


4 Sebab Mengapa Kita Memerlukan Vitamin C Sewaktu Berpuasa

Menjaga badan agar kekal sihat sepanjang bulan Ramadan merupakan salah satu kewajipan anda semasa menjalankan ibadah puasa. Untuk itu, anda perlu memastikan badan mendapat nutrisi yang diperlukan. Salah satu nutrisi yang baik bagi anda semasa berpuasa adalah vitamin C. Namun, apakah manfaat vitamin C semasa berpuasa? Baca selanjutnya.

Fungsi vitamin C untuk badan

Vitamin C adalah salah satu nutrisi penting yang diperlukan badan kerana fungsi utamanya, iaitu memperbaiki dan mencetuskan pertumbuhan pelbagai sel dan tisu dalam tubuh. Memandangkan seluruh anggota badan anda sama ada tulang, jantung, darah, sehingga rambut terdiri daripada sel dan tisu, maka vitamin C berperanan besar dalam menjalankan fungsi tubuh anda.

Selain merawat sel dan tisu dalam tubuh, vitamin C juga mempunyai peranan penting yang lain. Vitamin C kaya dengan antioksida yang mampu melawan radikal bebas. Radikal bebas sendiri boleh menyebabkan penyakit, penuaan, serta kerosakan pada organ tubuh.

Manfaat vitamin C sewaktu berpuasa

Di bulan Ramadan, badan anda akan mengalami pelbagai macam perubahan untuk menyesuaikan diri dengan pola makan baru anda selama berpuasa. Akibatnya, anda mungkin rasa lemas atau jadi mudah sakit. Sebab inilah anda memerlukan vitamin C. Sila baca sehingga akhir untuk mengetahui manfaat vitamin C semasa berpuasa.

1. Menjaga daya tahan badan

Agar anda kekal sihat, sel-sel imun anda bertanggungjawab melawan virus atau bakteria penyebab penyakit. Tetapi, apabila anda berpuasa, sel-sel imun mungkin sedang berusaha mengikuti perubahan pada jam biologi tubuh.

Misalnya kerana di bulan puasa anda harus bangun lebih pagi daripada biasanya dan badan tidak menerima sebarang nutrisi selama berjam-jam. Sistem imun menjadi lemah sehingga anda lebih terdedah diserang penyakit.

Untuk itu, anda memerlukan vitamin C yang boleh menguatkan sel-sel imun dan menjaga daya tahan tubuh dari penyakit. Sejumlah kajian juga telah membuktikan bahawa mencukupkan keperluan vitamin C harian anda mampu mempercepatkan proses penyembuhan dari penyakit.

2. Mencegah letih ketika puasa

Biasanya di hari-hari awal puasa, badan akan terasa letih dan lesu. Ini kerana sistem metabolisme anda masih dalam tahap penyesuain untuk menjimatkan tenaga sepanjang hari. Anda juga mungkin jadi letih kerana daya tahan badan menurun.

Dengan mengambil vitamin C, sistem metabolisme akan lebih cepat menyesuaikan diri terhadap perubahan pola makan sewaktu berpuasa. Anda pun akan merasa lebih segar dan bertenaga semasa menjalani ibadah puasa.

3. Membuat tidur lebih nyenyak

Dirangkum dari berbagai kajian, vitamin C berkhasiat untuk meningkatkan kualiti tidur anda. Hal ini tentunya sangat baik buat anda yang berpuasa dan harus bangun lebih cepat dari biasa untuk memakan sahur.

Kurang tidur atau tidur tidak nyenyak boleh mengakibatkan pelbagai aduan kesihatan. Mulai dari mudah lapar, mod tidak stabil, badan letih, hingga melonjaknya tekanan darah.

4. Fikiran segar sepanjang hari

Salah satu manfaat vitamin C sewaktu berpuasa yang tak boleh ditinggalkan adalah meningkatkan kepekatan dan daya ingatan. Ini adalah kerana, vitamin C mampu menjaga fungsi pelbagai sel dan jaringan di dalam otak. Semasa berpuasa, fungsi kognitif otak seperti menumpukan perhatian, mengingat, dan mengambil keputusan mungkin menurun kerana otak kekurangan oksigen dan anda kurang tidur.

Apakah sumber makanan yang kaya vitamin C?

Kementerian Kesihatan menganjurkan kanak-kanak mengambil sekurang-kurangnya 40-50 mg vitamin C sehari. Sedangkan orang dewasa sebaiknya mengambil sekurang-kurangnya 75-90 mg vitamin C sehari.

Anda boleh mencukupkan pengambilan vitamin C dari bahan makanan alami seperti jambu biji, cili, bayam, brokoli, betik, kembang kol, dan oren. Anda juga boleh mengambil suplemen vitamin C. Walau bagaimanapun, sila rujuk terlebih dahulu dengan doktor anda sebelum mula minum sebarang suplemen.